title: Panagía Gorgoepíkooksen kirkko

text: Kirkko on ristikirkko ja siinä on tyypillinen ateenalaistyyppinen keskibysanttilainen kupoli. Kirkko on rakennettu marmorista ja siinä on käytetty uudelleen antiikin aikaisten rakennusten osia. Kivissä on bysanttilaisaikaisen koristelun lisäksi jäljellä antiikin aikaisia reliefejä, kuten Heraklesta ja Hebeä esittävät kuvat. Pakanallisia kuva-aiheita on kristillistetty lisäämällä niihin ristejä.


title: Panagía Kapnikaréan kirkko

text: Panagía Kapnikaréan kirkko () eli "Kapnikaréa" (Καπνικαρέα) on bysanttilaisaikainen kirkko, joka sijaitsee Ateenan keskustassa keskellä Ermoú-katua.


title: Panagía Kapnikaréan kirkko

text: Kirkko on yksi Ateenan vanhimmista. Se on rakennettu noin vuonna 1050 antiikin aikaisen temppelin paikalle. Temppeli on ollut omistettu jollekin naispuoliselle jumaluudelle, mahdollisesti Athenelle tai Demeterille. Kirkko omistettiin Neitsyt Marian ("Panagía") temppeliin tuomiselle. Savuun viittaava nimi Kapnikaréa tulee mahdollisesti Bysantin valtakunnan aikaisesta "kapnikon"- eli kotiliesiverosta; kirkon rakennuttaja oli mahdollisesti veron kerääjä ("kapnikáris") tai Kapnikáris-sukua. Kirkko on ilmeisesti ollut aiemmin jonkun luostarin pääkirkko ("katholikon").


title: Panagía Kapnikaréan kirkko

text: Kun Ermoú-katu rakennettiin vuonna 1834, kirkko jäi sen linjauksen tielle ja oli vaarassa tulla puretuksi. Kuningas Oton isä Ludvig Baijerilainen puuttui tuolloin asiaan ja pelasti kirkon. Katu rakennettiin kulkemaan kirkon kummaltakin puolelta. Kirkko oli uhanalaisena myös vuonna 1863. Tuolloin sen pelasti Ateenan arkkipiispa. Nykyisin kirkko kuuluu Ateenan yliopistolle.


title: Panagía Kapnikaréan kirkko

text: Kirkko on ristinmuotoinen. Siinä on tyypillinen ateenalaistyyppinen keskibysanttilainen kupoli. Sen seinämaalaukset ja mosaiikkikoristelut ovat 1900-luvulta. Kirkkoon on myöhemmin liitetty Pyhälle Barbaralle ("Agía Varvára") omistettu pieni kappeli. Kirkon ympärille muodostuu pieni Kapnikaréan aukio ("Plateía Kapnikaréas").


title: Panagía Pantánassan kirkko

text: Panagía Pantánassan kirkko () eli "Neitsyt Marian kuolonuneen nukkumisen kirkko" (Ναός της Κοιμήσεως της Θεοτόκου, "Naós tis Koimíseos tis Theotókou") on bysanttilaisaikainen kirkko, joka sijaitsee Monastiráki-aukiolla Ateenan vanhassa keskustassa.


title: Panagía Pantánassan kirkko

text: Kirkko on alun perin rakennettu 1000-luvulla. Nykyinen kirkko on 1600-luvulta ja kirkon torni vuodelta 1911. Kirkko oli alun perin paikalla sijainneen Pantánassan luostarin pääkirkko ("katholikon"). 1800-luvulla tehtyjen arkeologisten kaivausten ja Ateenan metron rakennustöiden vuoksi luostarista ei ole enää jäljellä muita rakennuksia, mutta se on antanut nimensä koko Monastiráki (”Pieni luostari”) -aukiolle. Kirkko on omistettu Neitsyt Marialle ”kaikkien kuningattarelle” sekä tämän kuolonuneen nukkumiselle.


title: Pyhien apostolien kirkko (Ateena)

text: Pyhien apostolien kirkko ( eli Άγιοι Απόστολοι Σολάκη, "Ágioi Apóstoloi Soláki") on bysanttilaisaikainen kirkko, joka sijaitsee Ateenassa Agoran arkeologisen alueen kaakkoislaidalla.


title: Pyhien apostolien kirkko (Ateena)

text: Kirkko on yksi Ateenan vanhimmista. Se on rakennettu 900-luvulla antiikin aikaisen, 100-luvulla rakennetun Nymfaionin eli nymfeille omistetun pyhän paikan ja lähteen paikalle. Kirkon rakentamisajankohta oli Ateenan keskibysanttilaisen vaurauden aikaa, joka kesti 1200-luvun alkuun saakka.


title: Pyhien apostolien kirkko (Ateena)

text: Kirkko on muodoltaan ristikirkko. Sen kupoli edustaa varhaisinta niin kutsuttua ateenalaista kupolityyppiä. Kirkon sisäseinissä on jäänteitä 1600- ja 1700-luvuilla tehdyistä seinämaalauksista. Kirkko on merkittävä, koska se edustaa merkittävää kehitysvaihetta bysanttilaisessa kirkkoarkkitehtuurissa, ja koska se on Hefaistoksen temppelin ohella alueen ainoita vanhoja rakennuksia, jotka ovat säilyneet paikallaan rakentamisensa jälkeen.


title: Unkarin ja osmanien sodat

text: Unkarin ja osmanien väliset sodat olivat toistuva sotien sarja Osmanien valtakunnan ja Unkarin kuningaskunnan välillä. Sodat päättyivät Unkarin hajotessa sisällissodan seurauksena ja osmanien valloitettua valtaosan kuningaskunnan alueista.


title: Unkarin ja osmanien sodat

text: Osmanien valtakunta laajeni voimakkaasti Balkanille 1300-luvulla. Bysantin keisari Johannes V pyysi Unkarilta apua taistelussa heitä vastaan ja ensimmäistä kertaa unkarilaiset taistelivat osmaneja vastaan Bysantin-osmanien sodassa vuonna 1366.


title: Unkarin ja osmanien sodat

text: Vuonna 1396 eurooppalaiset valtiot tekivät ristiretken Nikopoliin tarkoituksena vallata Balkan takaisin kristityille. Nikopolin taistelu oli ensimmäinen suuri osmanien vastainen taistelu johon Unkari osallistui. Taistelu päättyi ristiretkeläisten häviöön, minkä seurauksena aloitevuoro siirtyi osmaneille.


title: Unkarin ja osmanien sodat

text: Osmanien valtakunnan laajeneminen pysähtyi hetkeksi osmanien hajaannuskauteen.


title: Unkarin ja osmanien sodat

text: Sulttaani Murad II käynnisti uuden hyökkäyksen Balkanilla vuonna 1437. Belgrad ja Smederevo piirritettiin, mutta unkarilaiset ajoivat osmanit pois mailtaan János Hunyadin johdolla ja osapuolet tekivät rauhan 1438. Rauha ei kuitenkaan pitänyt ja turkkilaiset valloittivat Smederevon seuraavan vuonna.


title: Unkarin ja osmanien sodat

text: Toistuvat taistelut kiihtyivät jälleen sodaksi vuonna 1441. Murad II hyökkäsi Valakiaan. János Hunyadi saavutti useita merkittäviä voittoja osmaneista Unkarissa, Valakiassa ja Bulgariassa ja kuningas Vladislav III löi heidät Kunovitsan taistelussa vuonna 1443, mikä päätti osmanien hegemonian Balkanilla. Osmanit suostuivat rauhaan vuonna 1444 jossa Serbia luovutettiin Unkarille.


title: Unkarin ja osmanien sodat

text: Vladislav III rikkoi rauhansopimuksen jo samana vuonna ja julisti ristiretken alkaneeksi. Vladislav III kärsi tappion Varnan taistelussa jossa hän myös kuoli itse. Hunyadi hävisi merkittävän taistelun Kosovo Poljessa vuonna 1448 ja Konstantinopolin valtauksen jälkeen 1453 osmanit keskittivät suuren hyökkäyksen Unkariin. Hunyadi löi osmanit Belgradin taistelussa 1456, minkä jälkeen osapuolet olivat valmiina rauhaan.


title: Unkarin ja osmanien sodat

text: Unkari hyökkäsi vuonna 1463 kuningas Matias Corvinuksen johdolla osmanien vastikään valtaamaan Bosniaan. Sotaretki oli aluksi menestys, mutta alue päätyi lopulta osmanien haltuun vuonna 1683. Taisteluita käytiin myös muualla Unkarin rajamailla, ja Unkari joutui luopumaan Valakiasta. Sodan jälkeen unkarilaiset linnoittivat uudet rajaseutunsa Slavonian ja Transylvanian.


title: Unkarin ja osmanien sodat

text: Sulttaani Bayezid II teki epäonnistuneen yllätyshyökkäyksen Belgradiin vuonna 1492. Lyhyen sodan jälkeen Unkarin rajaseutu ei kuitenkaan rauhoittunut, ja osmanit tekivät useita hyökkäyksiä syvällä Unkarin puolelle. Rajaseutu käytännössä autioitui ja siirtyi vähitellen osmanien hallintan.


title: Unkarin ja osmanien sodat

text: Viimeinen Unkarin-Turkin sota alkoi vuonna 1521 kun sulttaani Suleiman Suuri esitti kuningas Ludvig II:lle lunnasvaatimuksen. Ludvig II kieltäytyi, minkä seurauksena Suleiman marssitti armeijansa Unkariin. Ludvig II liittoutui Pyhän saksalais-roomalaisen keisarikunnan ja Persian kanssa ja Suleiman Ranskan kanssa. Osmanit etenivät Tonavalle vuoteen 1526 menneessä, jossa unkarilaiset lyötiin Mohácsin taistelussa. Ludvig II sai taistelussa surmansa, ja sitä pidetään Unkarin kuningaskunnan loppuna. Maa ajautui sisällissotaan ja lopulta sen alueet jaettiin Osmanien valtakunnan, Itävallan ja Transylvanian kesken.


title: Videovuokraamon tyttö

text: "Videovuokraamon tyttö" on suomalaisen pop rock -yhtye Herra Ylpön & Ihmisten toinen single yhtyeen esikoisalbumilta "Sata vuotta".


title: Videovuokraamon tyttö

text: Kappaleesta julkaistiin musiikkivideo.


title: Jukka Tuomikoski

text: Juho (Jukka) Arvid Tuomikoski (29. elokuuta 1884 Keuruu – 6. joulukuuta 1956 Nurmo) oli suomalainen maalari ja sosialidemokraattien kansanedustaja.


title: Jukka Tuomikoski

text: Tuomikosken vanhemmat olivat maanviljelijä Tuomas Tuomikoski ja Vilhelmiina Lindgren. Hän työskenteli maalarina ja oli sitten sosiaalidemokraattien puhujana sekä Kuopion läänin itäisen ja Viipurin läänin itäisen vaalipiirin sosiaalidemokraattien piirisihteerinä. Suomen sisällissodan aikana Tuomikoski oli kansanvaltuuskunnan liikenneasiainosaston rautatieneuvoston jäsenenä ja oli sodan jälkeen vankilassa poliittisista syistä 1918–1921. Myöhemmin Tuomikoski työskenteli maalarina Nurmossa ja Kouvolassa.


title: Jukka Tuomikoski

text: Tuomikoski oli sosialidemokraattien kansanedustajana 1914–1917 sekä marraskuusta 1917 toukokuulle 1918 edustaen edellisellä kaudella Kuopion läänin itäistä vaalipiiriä ja jälkimmäisellä kaudella Viipurin läänin itäistä vaalipiiriä. Tuomikoski menetti edustajapaikkansa Suomen sisällissodan jälkeen ja hänen tilalleen eduskuntaan tuli suomalaisen puolueen Heikki Repo.


title: Sata vuotta (kappale)

text: Sata vuotta on suomalaisen alternative rock -yhtye Herra Ylpön & Ihmisten esikoissingle yhtyeen saman nimiseltä albumilta. Sen ensisoitto kuultiin YleX:n taajuuksilla 11. joulukuuta 2007.


title: Pietro Fittipaldi

text: Pietro Fittipaldi da Cruz (s. 25. kesäkuuta, 1996 Miami, Florida) on yhdysvaltalaissyntyinen brasilialainen moottoriurheilija. Hän on kaksinkertaisen Formula 1 -maailmanmestarin Emerson Fittipaldin pojanpoika.


title: Pietro Fittipaldi

text: Fittipaldi aloitti uransa NASCARissa Whelen All-American Series -sarjassa ja voitti mestaruuden Hickory Motor Speedway'lla vuonna 2011. Vuonna 2013 Fittipaldi siirtyi kilpailemaan Euroopan sarjoihin ja kilpaili Protyre Formula Renault Championship -sarjassa saavuttaen 163 pistettä sijoittuen ensimmäisellä kaudellaan sarjan kahdeksanneksi. Vuonna 2014 Fittipaldi jatkoi sarjassa ja onnistui voittamaan sarjan mestaruuden. Samana vuonna hän ajoi kaksi kilpailua Eurocup Formula Renault -sarjassa Koiranen GP-tallissa vierailevana kuljettajana. Vuonna 2015 Fittipaldi kilpaili Euroopan Formula 3 mestaruussarjassa saavuttaen 32 pistettä.


title: Parhaat (Herra Ylppö & Ihmiset)

text: Parhaat on rockyhtye Herra Ylpön & Ihmisten kokoelma-albumi, joka julkaistiin joulukuussa 2014.


title: Juho Nykänen (kansanedustaja)

text: Juho Nykänen (28. huhtikuuta 1910 Pielisjärvi – 8. toukokuuta 1987 Lieksa) oli suomalainen kioskikauppias ja SKDL:n kansanedustaja.


title: Juho Nykänen (kansanedustaja)

text: Nykäsen vanhemmat olivat rautasorvaaja Aatami Nykänen ja Siiri Lipponen. Hän kävi kansakoulun ja suoritti myöhemmin Sirola-opiston kurssin.


title: Juho Nykänen (kansanedustaja)

text: Nykänen työskenteli korjausmiehenä Enso-Gutzeitin Pankakosken kartonkitehtaalla Pielisjärvellä 1923–1930 ja oli sitten vankilassa poliittisista syistä 1932–1935. Vapauduttuaan hän oli varastomiehenä Lieksassa 1936–1939 ja 1944–1947, joutui uudelleen vankilaan 1939–1940 ja oli myymälähoitajana 1941–1942 ja varastonhoitajana Pielisjärven yleisessä osuusliikkeessä 1942–1944. Viimeksi Nykänen toimi Suomen kommunistisen puolueen Lieksan aluejärjestön sihteerinä 1947–1950 ja oli kioskikauppiaana Pielisjärvellä, myöhemmin Lieksassa 1954–1979.


title: Juho Nykänen (kansanedustaja)

text: Nykänen oli SKDL:n kansanedustajana 1951–1954 edustaen Kuopion läänin itäistä vaalipiiriä. Hän oli presidentin valitsijamiehenä vuoden 1950 presidentinvaaleissa. Nykänen oli Pielisjärven kunnanvaltuuston ja kunnanhallituksen sekä Lieksan kaupunginvaltuuston jäsenenä.


title: Battersea Parkin katurata

text: Battersea Park Street Circuit tai Battersea Park katurata on katuradan tyyppinen rata, joka valmistetaan vuodeksi 2015 Formula E -sarjan osakilpailuja varten. Rata sijaitsee Lontoossa Battersea Parkin sisällä. Radalla kilpaillaan ensimmäistä kertaa 27. – 28. kesäkuuta 2015.


title: Antti Virtanen (poliitikko)

text: Antti Virtanen (sukunimi aik. Lötjönen, 7. kesäkuuta 1888 Jaakkima – 28. helmikuuta 1972 Imatra) oli suomalainen vaatturi ja SKDL:n kansanedustaja.


title: Antti Virtanen (poliitikko)

text: Virtasen vanhemmat olivat talollinen Juhana Lötjönen ja Cecilia Majuri. Hän toimi vaatturina muun muassa Käkisalmessa, Viipurissa ja Antreassa ja oli vaatturinliikkeen harjoittajana ja työväentalon vahtimestarina Antreassa. Jatkosodan aikana Virtanen oli vankilassa poliittisista syistä 1941–1944. Sodan jälkeen hän oli vaatturinliikkeen harjoittajana Parikkalassa, Ruokolahdella ja Imatralla aina kuolemaansa saakka 1972.


title: Antti Virtanen (poliitikko)

text: Virtanen oli SKDL:n kansanedustajana 1946–1948 edustaen Kymen läänin itäistä vaalipiiriä. Hän tuli eduskuntaan tammikuussa 1946 Suomen Pariisin-lähettilääksi nimetetyn Johan Helon tilalle. Virtanen oli myös Ruokolahden kunnanvaltuuston jäsenenä.


title: Konsta Vuokila

text: Karl Konstantin (Konsta) Vuokila (15. lokakuuta 1877 Teisko – 16. joulukuuta 1941 Haapajärvi) oli suomalainen pienviljelijä ja Työväen ja pienviljelijäin vaaliliiton kansanedustaja.


title: Konsta Vuokila

text: Vuokilan äiti oli loisen leski Priita Maria Vuokila (entinen Kulju). Vuokila oli työmiehenä ja toimi 20 vuoden ajan Pohjolan ammatillisen piirijärjestön järjestäjänä. Hän oli sitten maatyömiehenä ja pienviljelijänä Nivalassa 1918–1927, oli vankilassa poliittisista syistä 1924–1927 ja oli vapauduttuaan maatyömiehenä ja pienviljelijänä Haapajärvellä vuodesta 1927 alkaen.


title: Konsta Vuokila

text: Vuokila oli Työväen ja pienviljelijäin vaaliliiton kansanedustajana toukokuulta lokakuulle 1924 edustaen Oulun läänin pohjoista vaalipiiriä. Hän meni edustajapaikkansa syksyn 1924 kommunistipidätysten yhteydessä ja hänen tilalleen eduskuntaan tuli Jaakko Liedes.


title: Daniel Stern (psykologi)

text: Daniel N. Stern (16. elokuuta 1934 – 12. marraskuuta 2012) oli yhdysvaltalainen psykologi ja psykoanalyytikko, joka tunnetaan erityisesti lapsen varhaisen vuorovaikutuksen tutkijana sekä kehitysteoreetikkona.


title: Daniel Stern (psykologi)

text: Vaikka Stern olikin psykoanalyytikko, hän ei nähnyt lasta passiivisena toiminnan kohteena, toisin kuin perinteinen psykoanalyysi näki. Sternin mielestä lapsen minätunteen kehittymisen kannalta keskeistä on lapsen ja vanhemman, yleensä äidin, kiinteä vuorovaikutus, eräänlainen tunteiden yhteensoinnutus.


title: Luettelo YK:n pakkausnumeroista 2501–2600

text: Alla on esitetty YK:n asettamat kemikaalien sekä teollisten valmisteiden pakkaus- ja kuljetusmerkinnät aineille, joiden YK-numerot ovat 2501–2600.


title: Itulehdet

text: Itulehdet ("Kalanchoë") on maksaruohokasveihin kuuluva mehikasvisuku, jossa on noin 130 yksi-, kaksi- ja monivuotista lajia. Ne ovat sukkulentteja, pensaita tai pieniä puita. Esimerkiksi huopaitulehti kasvaa usein pikkupuuksi. Itulehtiä esiintyy laajasti lämpimän ilmaston alueella, Keski-Afrikassa, Etelä-Afrikassa, Madagaskarilla, Saudi-Arabiassa, Jemenissä, Sokotralla, Aasiassa, Australiassa ja Amerikan trooppisessa osassa. Monia itulehtien lajeja viljellään huonekasvina. Tunnetuin itulehdistä lienee laajasti ruukkukukkana viljelty tulilatva, jonka kantalaji on kotoisin Madagaskarilta.


title: Mehiruusukkeet

text: Mehiruusukkeet ("Echeveria") on maksaruohokasveihin kuuluva mehikasvisuku, jossa on noin 150 lajia. Ne kasvavat kuivilla alueilla, usein puoliaavikoilla, ja esiintyvät Amerikassa Yhdysvalloista Teksasista ja Meksikosta Keski-Amerikkaan ja Andeille. Mehiruusukkeet ovat ainavihreitä sukkulentteja ja varpuja, harvoin kausivihreitä. Niiden usein näyttävästi värittyneet lehdet kasvavat ruusukkeina. Kukat muodostuvat terttu- tai huiskilokukintoon ruusukkeen keskeltä kasvavan pitkän varren päähän. Lukemattomia mehiruusukkeiden lajeja viljellään huonekasveina.


title: Hopearuusukkeet

text: Hopearuusukkeet ("Dudleya") on maksaruohokasveihin kuuluva mehikasvisuku, jossa on 40 lajia. Niitä esiintyy Yhdysvaltojen etelä- ja lounaisosissa seka Meksikon pohjois- ja luoteisosissa. Hopearuusukkeet ovat tyvestä lehtiruusukkeellisia monivuotisia sukkulenttikasveja. Niiden kukat ovat putkimaisia, kellon- tai tähdenmuotoisia, keltaisia, valkoisia tai punaisia. Joitain hopearuusukelajeja viljellään huonekasvina.


title: Clare Maguire

text: Clare Rita Mary Maguire (s. 15. syyskuuta 1987) on brittiläinen laulaja-lauluntekijä. Hän solmi levytyssopimuksen Polydor Records -yhtiön kanssa vuonna 2008. Maguire oli viidentenä BBC:n Sound of 2011 -listalla, joka koostuu musiikkikriitikoiden ja alan ammattilaisten arvioimista uusista lupaavista artisteista. Hänen esikoisalbuminsa "Light After Dark" julkaistiin helmikuussa 2011, ja se nousi seitsemänneksi Britannian albumilistalla.


title: Clare Maguire

text: Vuonna 2015 Maguire on esiintynyt muotitalo Burberryn järjestämissä näytöksissä muun muassa London Fashion Weekin yhteydessä.


title: Mehilehdet

text: Mehilehdet ("Cotyledon") on maksaruohokasveihin kuuluva mehikasvisuku, jossa on yhdeksän lajia. Niitä esiintyy luonnossa aavikoilla Itä-Afrikassa, eteläisessä Afrikassa ja Arabian niemimaalla. Mehilehdet ovat monivuotisia, ruohovartisia tai puolipuutuneita sukkulenttisia kasveja. Niiden punaiset, keltaiset tai oranssit kukat ovat kellomaiset ja yleensä nuokkuvat. Muutamia mehilehtien lajeja viljellään huonekasvina.


title: Mehilehdet

text: Mehilehtien sukuun on aiemmin luokiteltu myös kultakaari ("Chiastophyllum oppositifolium", syn. "Cotyledon oppositifolia"), joka kasvaa Kaukasuksen vuoristossa. Sitä viljellään perennana.


title: J’Nathan Bullock

text: J’Nathan Bullock (s. 25. kesäkuuta 1987 Flint, Michigan) on yhdysvaltalainen koripalloilija, pelipaikaltaan laituri. Hän on pelannut muun muassa Suomen, Belgian ja Islannin pääsarjoissa. Vahvana levypallopelaajana tunnettu Bullock on voittanut urallaan Islannin mestaruuden ja cupin sekä SM-hopeaa.


title: J’Nathan Bullock

text: Bullock pelasi koripalloa Clevelandin osavaltionyliopistossa vuosina 2005–2009. Hän pelasi myös amerikkalaista jalkapalloa, jossa yritti NFL-joukkue New York Jetsiin mutta karsiutui lopullisesta kokoonpanosta. Bullock keskittyi tämän jälkeen koripalloon ja pelasi Australiassa ja Belgiassa, missä hän loukkaantui ja jätti joukkueensa joulukuussa 2010. Kaudella 2011–2012 Bullock pelasi islantilaisessa UMF Grindavíkissa, joka voitti kyseisellä kaudella Islannin runkosarjan, cupin ja mestaruuden.


title: J’Nathan Bullock

text: Kaudeksi 2012–2013 Bullock siirtyi Suomeen, Kauhajoen Karhuun, joka sijoittui Korisliigassa lopulta neljänneksi hävittyään pronssiottelussa Joensuun Katajalle. Bullock oli Karhun koko kauden paras pisteidentekijä. Syksyllä 2013 Bullock yritti päästä D-Leaguejoukkue Maine Red Clawsin lopulliseen kokoonpanoon mutta karsiutui. Kauden 2014–2015 Bullock aloitti israelilaisissa divisioonajoukkueissa. Helmikuussa 2015, hieman ennen siirtoajan umpeutumista, Bullock ja suomalainen Tampereen Pyrintö tekivät loppukauden mittaisen pelaajasopimuksen. Bullock korvasi Ranskaan lähteneen Will Harrisin joukkueen fyysisenä pelaajana. Aamulehden toimittaja arvoi kauden päätyttyä, että jos voimakas Bullock olisi hieman pitempi, olisi hän hallinnut korinalustaa. Baltian liigassa Bullock ehti pelata 13 minuuttia yhdessä pudotuspeliottelussa BK Ventspilsia vastaan.


title: J’Nathan Bullock

text: Syksyn 2015 Bullock pelasi jälleen Israelissa, toiseksi korkeimman sarjatason Elitzur Yavnessa 14,5 pisteen, 7,3 levypallon ja 3,4 koriinjohtaneen syötön keskiarvoilla. Tammikuun 2016 lopulla hän palasi Suomeen ja Tampereen Pyrintöön. Bullock vahvisti Pyrintöä välittömästi muun muassa levypallopelissä: hän esimerkiksi otti 19. helmikuuta Salon Vilpasta vastaan kahdeksan hyökkäyslevypalloa, joista viimeisestä hän tippasi viime sekunnin voittokorin. Pyrintö sijoittui runkosarjassa neljänneksi, ja Bullockin runkosarjakeskiarvot olivat 15,4 pistettä, 7,6 levypalloa ja 2,4 koriinjohtanutta syöttöä. Pyrintö voitti pudotuspeleissä puolivälierissä Bisonsin ja välierissä Helsinki Seagullsin ja sai loppuotteluihin vastaansa Kouvot, joka voitti Suomen mestaruuden 1–4-otteluvoitoin. Ensimmäisen SM-mitalinsa, hopean, saavuttanut Bullock kuului Aamulehden kaudenpäätösarviossa joukkueen harvoihin onnistujiin.


title: J’Nathan Bullock

text: Hyvän kauden jälkeen Bullockista oltiin kiinnostuneita niin Suomessa kuin ulkomailla. 20. elokuuta 2016 hän teki jälleen sopimuksen Pyrinnön kanssa.


title: J’Nathan Bullock

text: Pyrinnön jälkeen Bullock pelasi muun muassa Filippiineillä ja Etelä-Koreassa.


title: J’Nathan Bullock

text: Bullock on yli satakiloisena painava 196-senttiseksi koripallon laitahyökkääjäksi, mutta tähän nähden suhteellisen liikkuva. Amerikkalaisessa jalkapallossa hänen paino–pituussuhteensa on tavallisempi. Bullock on kuitenkin osin voimakkuutensa ja painonsa sekä liikkuvuutensa ansiosta hyvä levypallopelaaja, ja häntä on usein kuvailtu "vahvarakenteiseksi" tai "väkivahvaksi". Voimakkuutensa johdosta hän pystyy puolustamaan myös sisäpelaajia vaikka jääkin pituudessa näitä lyhyemmäksi. Lisäksi hän heittää tarkasti.


title: J’Nathan Bullock

text: Pyrintöä valmentanut Ilkka Palviainen kuvaili Bullockia elokuusa 2016 "monipuoliseksi työjuhdaksi". Palviaisen mukaan Bullock pystyy pelaamaan kumpaakin laitahyökkääjän pelipaikkaa, on voimakas ja hyvä levypalloissa, monipuolinen puolustaja ja hyvä kaukoheittäjä.


title: Anthony West

text: Anthony West (s. 17. heinäkuuta 1981 Maryborough, Queensland) on australialainen ratamoottoripyöräilijä.


title: Anthony West

text: West on ajanut MotoGP:n eri luokissa vuodesta 1998 lähtien. Moto2-luokassa ja sitä edeltäneessä 250-kuutioisten luokassa hän on voittanut urallaan kaksi osakilpailua, vuoden 2003 ja 2014 Hollannin TT-ajot.


title: Anthony West

text: West on tunnettu erityisesti hyvänä sadekelin kuljettajana.


title: Anthony West

text: Vuonna 2012 West jäi kiinni dopingtestissä, kun hänen näytteestään löydettiin jäämiä metyyliheksamiinistä. Aluksi West sai rikkeestään vain kuukauden kilpailukiellon, mutta CAS pidensi myöhemmin kilpailukiellon 18 kuukauden mittaiseksi, ja Westin suoritukset kyseiseltä aikaväliltä mitätöitiin.


title: Tom Coronel

text: Tom Romeo Coronel (s. 5. huhtikuuta 1972 Naarden) on alankomaalainen kilpa-autoilija.


title: Tom Coronel

text: Coronelin uran parhaat saavutukset ovat vuoden 1997 Formula 3 Masters -kilpailun voitto, sekä vuoden 1999 Formula Nippon -mestaruus. Lisäksi Coronel on voittanut WTCC:n yksityiskuljettajien sarjan vuosina 2006 ja 2009.


title: Tom Coronel

text: Coronelin kaksoisveli Tim Coronel on myös kilpa-autoilija.


title: London Fashion Week

text: London Fashion Week on noin viikon kestävä muotitapahtuma, joka järjestetään Lontoossa kaksi kertaa vuodessa helmikuussa ja syyskuussa. Se on yksi maailman neljästä suuresta muotiviikosta New Yorkin, Pariisin ja Milanon ohella. Tapahtuman järjestäjänä toimii British Fashion Council. Ensimmäinen London Fashion Week järjestettiin vuonna 1984.


title: Stephon Marbury

text: Stephon Xavier Marbury (s. 19. heinäkuuta 1977 Brooklyn, New York) on yhdysvaltalainen koripalloilija, pelipaikaltaan pelintekijä. Hän on pelannut vuodesta 2011 lähtien Kiinan CBA-liigan Beijing Ducksissa.


title: Stephon Marbury

text: Ennen ammattilaisuraansa Marbury pelasi kauden ajan yliopistokoripalloa Georgia Techin joukkueessa. Milwaukee Bucks varasi hänet neljäntenä pelaajana vuoden , ja myi oikeudet välittömästi Minnesota Timberwolvesille.


title: Stephon Marbury

text: NBA-urallaan Marbury valittiin kahdesti un, vuosina 2001 ja 2003. Vuonna 2003, jokseenkin uransa huipulla, Marbury solmi tuolloisen joukkueensa Phoenix Sunsin kanssa nelivuotisen jatkosopimuksen, arvoltaan 76 miljoonaa dollaria. Sopimuksesta muodostui lopulta yksi NBA-historian huonoimmista, ja vahvasti vaikutti Marburyn NBA-uran loppumiseen.


title: Stephon Marbury

text: Vuodesta 2010 lähtien Marbury on pelannut CBA-liigassa Kiinassa.


title: Stephon Marbury

text: Marbury voitti 2004 kesäolympialaisissa olympiapronssia Yhdysvaltain joukkueessa.


title: Parantainen

text: Parantainen on suomalainen sukunimi, joka sisältää ammatinnimityksen parantaja. Se on tavallinen nimi varsinkin Keski-Suomessa, missä Parantaisten lähtösija on ollut Äänekosken Parantalan kylä.


title: Conor McGregor

text: Conor Anthony McGregor (s. 14. heinäkuuta 1988 Crumlin, Dublin) on irlantilainen vapaaottelija. Hän oli UFC:n höyhen- ja kevytsarjan mestari. McGregor teki debyyttinsä UFC:ssä vuonna 2013. Hänet on tunnettu aggressiivisuudestaan niin otteluissa kuin myös niiden ulkopuolella, josta juontaa myös lempinimi ""The Notorious"". McGregorista tuli 13. marraskuuta 2016 ensimmäinen ottelija UFC:ssä, joka on pitänyt hallussaan samaan aikaan kahden eri painoluokan mestaruutta.


title: Conor McGregor

text: McGregor otteli ensimmäisen ammattilaisvapaaottelunsa 8. maaliskuuta 2008 "Cage of Truth 2" -tapahtumassa. Hän otteli Gary Morrisia vastaan, jonka McGregor voitti teknisellä tyrmäyksellä toisessa erässä. Hän voitti myös uransa toisen ottelunsa kohdattuaan Mo Taylorin Cage Ragessa. McGregor tyrmäsi Taylorin minuutin jälkeen. McGregor kärsi myöhemmin uransa ensimmäisen tappionsa Artemij Sitenkovia vastaan polvilukolla ensimmäisessä erässä. Tappion jälkeen McGregor otteli pienemmissä organisaatioissa kahden ottelun verran. Aluksi Stephen Baileyta vastaan, jonka hän voitti teknisellä tyrmäyksellä ensimmäisessä erässä ja myöhemmin samalla tuloksella Connor Dillonin. McGregor päätyi ottelemaan Cage Warriorsin -organisaatioon, jossa hänen avausottelunsa päättyi tappioon. McGregor hävisi Joseph Duffylle käsitriangelilla 38 sekunnissa. Tappion jälkeen McGregor otteli jälleen pienemmissä organisaatioissa Irlannissa. Hän muun muassa tyrmäsi Mike Woodin jo kuudessatoista sekunnissa "Cage Contender 8" -tapahtumassa maaliskuussa 2011. Kuukautta myöhemmin Paddy Dohertyn McGregor tyrmäsi vain neljässä sekunnissa "Immortal Fighting Championship 4" -tapahtumassa.


title: Conor McGregor

text: McGregor palasi takaisin Cage Warriors järjestöön sitten 2010, jolloin hän hävisi avausottelunsa kevytsarjassa Joseph Duffylle. McGregor otteli toisen ottelunsa syyskuussa 2011 myös kevytsarjassa Aaron Jahnsenia vastaan, jonka hän voitti teknisellä tyrmäyksellä ensimmäisessä erässä. Seuraavaksi McGregor kohtasi Steve O'Keefen, jota vastaan hän otteli höyhensarjan ottelussa. McGregor voitti ottelun tyrmäyksellä puolentoista minuutin jälkeen.


title: Conor McGregor

text: Voittojen myötä McGregor pääsi ottelemaan kesäkuussa 2012 Cage Warriorsin höyhensarjan mestaruudesta Dave Hilliä vastaan. Cage Warriors FC 47 -tapahtumassa käyty ottelu päättyi McGregorin luovutusvoittoon kuristuksella toisessa erässä. Vuoden lopulla hänet äänestettiin Cage Warriorsin vuoden 2012 kolmanneksi parhaaksi ottelijaksi. McGregorin oli määrä puolustaa höyhensarjan mestaruuttaan elokuussa 2012, mutta joutui jäämään kasvovamman vuoksi sairauslomalle kuudeksi viikoksi.


title: Conor McGregor

text: Höyhensarjan mestaruuden ja sairausloman jälkeen McGregor otteli joulukuussa 2012 kevytsarjan avoimesta mestaruudesta Ivan Buchingeria vastaan "Cage Warriors FC 51" -tapahtumassa. McGregor voitti mestaruuden tyrmättyään Buchingerin ensimmäisessä erässä. Voiton myötä McGregor teki historiaa Cage Warriors järjestössä pidettyään hallussa samaan aikaan kahden eri painoluokan mestaruutta. Tammikuussa 2014 McGregorin voitto Buchingerista äänestettiin Cage Warriorsin vuoden tyrmäykseksi.


title: Conor McGregor

text: Helmikuussa 2013 McGregor allekirjoitti viiden ottelun sopimuksen UFC:n kanssa. Hänestä tuli samalla historian toinen irlantilaisottelija UFC:ssä Tom Eganin jälkeen. McGregorin ensimmäinen vastustaja oli höyhensarjassa Marcus Brimage, jonka hän voitti teknisellä tyrmäyksellä minuutin jälkeen "UFC on Fuel TV: Mousasi vs. Latifi" -tapahtumassa. McGregorin tyrmäys palkittiin Illan tyrmäys -bonuksella. Vain kaksi kuukautta myöhemmin McGregor otteli toisen ottelunsa UFC:ssä Max Hollowayta vastaan. Ottelu meni aina päätöserään saakka, jonka jälkeen McGregor julkistettiin voittajaksi tuomariäänin (30–27, 30–27, 30–26). Ottelun jälkeen McGregorin kerrottiin loukanneen polvensa ligamentin, joka vaatisi leikkausta ja pitäen hänet sivussa ottelemisesta vähintään kymmenen kuukautta.


title: Conor McGregor

text: Loukkaantumisen jälkeen McGregorin oli seuraavaksi määrä otella Cole Milleriä vastaan 19. heinäkuuta 2014 "UFC Fight Night 46" -tapahtumassa lähes vuoden poissaolon jälkeen, mutta Miller joutui vetäytymään kamppailusta peukalovamman vuoksi. McGregor sai vastaansa Diego Brandãon, joka korvasi näin Millerin. McGregor voitti kamppailun ensimmäisessä erässä neljän minuutin jälkeen teknisellä tyrmäyksellä. Hänet palkittiin kamppailusta Illan suoritus -bonuksella, joka oli McGregorin ensimmäinen. Saman vuoden syyskuussa McGregor ansaitsi toisen peräkkäinsen Illan suoritus -bonuksen voitettuaan Dustin Poirierin UFC 178 -tapahtumassa ensimmäisessä erässä alle kahdessa minuutissa teknisellä tyrmäyksellä.


title: Conor McGregor

text: McGregor jatkoi voittokulkuaan myös 2015 ansaittuaan kolmannen peräkkäisen Illan suoritus -bonuksen Dennis Siveriä vastaan, jonka hän voitti teknisellä tyrmäyksellä toisen erän alussa. Se oli samalla McGregorin UFC-tapahtuman toinen pääottelu.


title: Conor McGregor

text: Voiton jälkeen McGregorin oli määrä otella höyhensarjan mestaruudesta 11. heinäkuuta 2015 hallitsevaa mestaria José Aldoa vastaan. UFC järjesti kaksikolle 12 päivän maailmankiertueen mainostaakseen ottelua, mutta 23. kesäkuuta Aldo ilmoitti olevansa kykenemätön ottelemaan murtuneen kylkiluun vuoksi. Sitä vastoin McGregor halusi edelleen otella sovittuna päivänä höyhensarjan tilapäismestaruudesta Chad Mendesiä vastaan, joka otti haasteen vastaan lyhyellä varoitusajalla. "UFC 189" -tapahtumassa käyty pääottelu päättyi McGregorin voittoon toisen erän lopussa teknisellä tyrmäyksellä. Tilapäismestaruuden lisäksi hänet palkittiin jälleen Illan suoritus -bonuksella.


title: Conor McGregor

text: McGregor otteli "UFC 194" -tapahtumassa UFC:n höyhensarjan mestaruudesta hallitsevaa mestaria José Aldoa vastaan., tyrmäten tämän vain 13 sekunnissa. Hän päätti samalla miehen 10 vuotta kestäneen tappiottomuuden.


title: Conor McGregor

text: Mestaruuden jälkeen McGregor asetti otellakseen kevytsarjan mestaria Rafael dos Anjosia vastaan UFC 197:ssa. Muutamaa viikkoa ennen tapahtumaa, dos Anjos jättäytyi ottelusta loukkaantumisen vuoksi. McGregorin uudeksi vastustajaksi valittiin Nate Diaz ja ottelu käytiin 6. maaliskuuta 2016 välisarjassa. McGregorin ottelu päättyi tappioon kuristuksella. Ottelu huomioitiin Illan ottelu -palkinnolla. McGregor halusi kamppailun jälkeen otella uudelleen Diazia vastaan välisarjassa. Kamppailun oli määrä järjestää UFC 200 -tapahtumassa heinäkuussa 2016, mutta McGregorin kieltäydyttyä tekemästä määrättyä lehdistökiertuetta kamppailu siirrettiin elokuulle, UFC 202 -tapahtumaan. McGregor voitti viisieräisen kamppailun tuomariäänin.


title: Conor McGregor

text: 27. syyskuuta 2016 McGregorin julkistettiin ottelevan kevytsarjan mestaruudesta hallitsevaa mestaria Eddie Alvarezia vastaan marraskuussa 2016, "UFC 205" -tapahtumassa. McGregor voitti kamppailun tyrmäyksellä toisessa erässä, jonka myötä hänestä tuli kevytsarjan mestari. Hänestä tuli samalla UFC:n historian kolmas ottelija, joka on voittanut mestaruuden kahdessa eri painoluokassa.


title: Conor McGregor

text: 26. marraskuuta 2016 McGregor luopui höyhensarjan mestaruudestaan oltuaan poissa sarjasta, sitten voitettuaan mestaruuden José Aldolta joulukuussa 2015. Muutamaa päivää myöhemmin uutisoitiin, ettei McGregor luopunut mestaruudesta, vaan UFC otti sen häneltä pois. 7. huhtikuuta 2018 McGregor menetti kevytsarjan mestaruutensa oltuaan puolustamatta sitä yli 500 päivää.


title: Conor McGregor

text: 6. lokakuuta 2018 McGregor teki lähes kahden vuoden tauon jälkeen paluun vapaaottelun pariin. Hän otteli kevytsarjan mestaruudesta hallitsevaa mestaria Habib Nurmagomedovia vastaan, joka puolusti mestaruuttaan ensimmäistä kertaa. McGregor hävisi viisieräisen mestaruuskamppailun neljännessä erässä takakuristuksella. Ottelun jälkeen syntyi yleinen tappelu, johon hän myös osallistui ja Nevadan urheilukomissio rankaisi häntä siitä tammikuussa 2019 kuuden kuukauden ottelukiellolla (ottelupäivästä alkaen) ja 50 000 dollarin sakolla.


title: Conor McGregor

text: McGregor aloitti nyrkkeilemisen 12-vuotiaana Crumlin Boxing Clubissa Phil Sutcliffen valmenttavana, joka oli nyrkkeilyn urallaan kahdesti Olympialaisissa. Hän harjoitteli salilla muun muassa yhdessä Dean Byrnen ja Jamie Kavanaghin kanssa, jotka myöhemmin siirtyivät Freddie Roachin valmennettavaksi. McGregor saavutti Irlannin mestaruuden nuorten tasolla, mutta siirtyi vapaaottelun pariin ollessaan noin 16-vuotias. Muutettuaan perheensä kanssa länsi-Dublinin hän jatkoi edelleen nyrkkeilyn parissa sparraten Celtic Warrior salilla.


title: Conor McGregor

text: McGregor otteli nyrkkeilijä Floyd Mayweatheria vastaan 26. elokuuta 2017 Las Vegasissa Yhdysvalloissa 12-eräisessä ottelussa, joka käytiin ammattinyrkkeilysäännöillä. McGregor hävisi ottelun 10. erässä teknisellä tyrmäyksellä. Kumpikin ottelija sai ottelusta palkkiona yli 100 miljoonaa dollaria. Ottelu oli samalla McGregorin ensimmäinen ammattilaisottelu nyrkkeilyssä. Hän onnistui lyömään 111 osumaa 430 lyönnistä, joka oli enemmän, kuin Manny Pacquiao, joka osui vain 81 kertaa Mayweatheria vastaan. Mayweather sen sijaan löi McGregoria vastaan 320 kertaa, joista 170 oli osumia.


title: Conor McGregor

text: McGregor perusti heinäkuussa 2014 oman markkinointiyhtiön Irlantiin. Se oli mukana yhteismainostamassa nyrkkeilyottelua McGregorin ja Floyd Mayweatherin välillä elokuussa 2017.


title: Conor McGregor

text: UFC


title: Conor McGregor

text: Cage Warriors


title: Conor McGregor

text: ESPN


title: Conor McGregor

text: ESPY


title: Conor McGregor

text: Fox Sports


title: Conor McGregor

text: World MMA -palkinnot


title: Conor McGregor

text: MMA Insider


title: Conor McGregor

text: Severe MMA


title: Conor McGregor

text: Sherdog


title: Conor McGregor

text: Time


title: Petteri Silván

text: Petteri Silván (s. 21. lokakuuta 1972) on suomalainen endurokuljettaja.


title: Petteri Silván

text: Silván on viisinkertainen enduron henkilökohtaisten luokkien maailmanmestari. Osakilpailuvoittoja hänellä on MM-tasolla 44. Joukkuemaailmanmestaruuksia hänellä on neljä.


title: Petteri Silván

text: Kansainvälisellä tasolla Silván kilpaili viimeisen kerran vuonna 2005, jonka jälkeen jatkoi vielä kolmen kauden ajan SM-sarjassa.


title: Yannick Ferreira Carrasco

text: Yannick Ferreira Carrasco (s. 4. syyskuuta 1993 Vilvoorde, Belgia) on belgialainen jalkapalloilija. Hän edustaa Espanjan Primera Divisiónissa pelaavaa Atlético Madridia ja on pelipaikaltaan laitalinkki.


title: Yannick Ferreira Carrasco

text: Ferreira Carrasco liittyi Monacon nuorisoakatemiaan vuonna 2010. Hän teki ensiesiintymisensä edustusjoukkueessa 30. heinäkuuta 2012 ottelussa Toursia vastaan, jossa syntyi myös hänen ensimmäinen maalinsa. 13. huhtikuuta 2013 pelatussa ottelussa Auxerrea vastaan hän teki joukkueensa molemmat osumat, kun Monaco haki vieraskentältä 2–0-voiton.


title: Yannick Ferreira Carrasco

text: Ensimmäisen ottelunsa maan pääsarjassa Ferreira Carrasco pelasi 5. lokakuuta 2013 Saint-Étienneta vastaan.


title: Yannick Ferreira Carrasco

text: 10. heinäkuuta 2015 Ferreira Carrasco siirtyi Atlético Madridiin viisivuotisella sopimuksella. Madridilaisseura maksoi hänen 75% pelaajaoikeuksistaan 15 miljoonaa euroa.


title: Cuernavaca

text: Cuernavaca on Morelosin osavaltion pääkaupunki Meksikossa. Vuonna 2014 siellä oli noin 350 000 asukasta.


title: Cuernavaca

text: Kaupunki sijaitsee noin 65 km liittovaltion pääkaupungista Mexicosta etelään. Sitä kutsutaan "ikuisen kevään kaupungiksi", ja sen miellyttävä ilmasto on houkutellut sinne Meksikon yläluokkaa asteekkihallitsijoista alkaen.


title: Cuernavaca

text: Vuonna 2010 huumeisiin liittyvät väkivaltaisuudet levisivät Cuernavacaan. Noin 50 ihmistä surmattiin huumekartellien välisessä valtataistelussa.


title: Point

text: Point on vuonna 1992 ilmestynyt Circlen ensimmäinen EP-levy. Full Contact Records julkaisi siitä remasteroidun uusintapainoksen vuonna 2014.


title: Tepic

text: Tepic on Nayaritin osavaltion pääkaupunki Meksikossa. Vuonna 2014 siellä oli 368 000 asukasta.


title: Tepic

text: Kaupunki sijaitsee noin 900 metrin korkeudessa Molóloa-joen laaksossa sammuneen Sangangüey-tulivuoren juurella. Kaupunkikuvaa hallitsevat edelleen siirtomaa-ajan rakennukset.


title: Silver (kappale)

text: Silver on vuonna 1993 ilmestynyt Circlen toinen EP-levy. Kolme sen kappaletta löytyy myös amerikkalaisen VHF Recordsin samana vuonna julkaisemalta EP:ltä "Crawatt". Full Contact Records julkaisi "Silveristä" remasteroidun uusintapainoksen vuonna 2014.


title: Antti Virtanen

text: Antti Virtanen -nimisiä henkilöitä ovat:


title: Montanan salaperäinen nainen

text: Montanan salaperäinen nainen () on vuonna 1952 ensi-iltansa saanut Allan Dwanin ohjaama yhdysvaltalainen lännenelokuva, jonka pääosissa ovat Jane Russell ja George Brent. "Montanan salaperäinen nainen" perustuu M. Coates Websterin ja Howard Welschin tarinaan, jonka pohjalta Horace McCoy ja Norman S. Hall laativat elokuvan käsikirjoituksen. Elokuvan tuottajana oli Howard Welsch.


title: Montanan salaperäinen nainen

text: Jane Russellin näyttelemä Belle Starr (1848–1889) perustuu historialliseen lainsuojattomaan, mutta elokuvan juoni on fiktiivinen. "Montanan salaperäinen nainen" kertoo Belle Starrista, joka Daltonin veljesten pakottamana joutuu mukaan vaaralliseen ryöstöön.


title: Montanan salaperäinen nainen

text: Ennen elokuvan tuotannon alkua Brian Donlevyn ja Ann Sheridanin ilmoitettiin olevan elokuvan mahdollisia pääosanesittäjiä. Lopulta Howard Welschin Fidelity Pictures lainasi Jane Russellia RKO Radio Picturesilta elokuvaan. "Montanan salaperäinen nainen" kuvattiin 650 000 dollarin budjetilla loka-marraskuussa 1948. Huhtikuussa 1949 Howard Welsch myi elokuvan negatiivin RKO:lle 875 000 dollarilla. RKO:n johtaja Howard Hughes hyllytti elokuvan kolmeksi ja puoleksi vuodeksi. Vaikka elokuva kuvattiin värillisenä, elokuvateattereissa näytetty elokuva oli mustavalkoinen.


title: Montanan salaperäinen nainen

text: "Montanan salaperäinen nainen" sai ensi-iltansa neljä vuotta valmistumisensa jälkeen New Yorkin Broadway Palace Theatressa 7. marraskuuta 1952. Elokuvan maanlaajuinen ensi-ilta oli 11. marraskuuta 1952. Suomessa elokuva sai ensi-iltansa 22. toukokuuta 1953. "Montanan salaperäinen nainen" tuotti alkuperäisen teatterilevityksensä aikana Yhdysvalloissa noin miljoonan dollarin lipputulot. RKO vastasi elokuvan levityksestä vuonna 1952.


title: Landsortsdjupet

text: Landsortsdjupet on Itämeren syvin kohta, joka sijaitsee Ruotsin rannikolla 456,51 metrin syvyydessä. Sen sijainti on noin 24 km kaakkoon Nysäshamnista. Sinne on upotettu kemiallisia ja radioaktiivisia jätteitä.


title: Juho Nykänen

text: Juho Nykänen -nimisiä henkilöitä ovat:


title: Leena Majander-Reenpää

text: Leena Maija Majander-Reenpää (vuosina 1983–1992 Tarkka; s. 15. marraskuuta 1956 Espoo) on suomalainen kirjankustannusalan vaikuttaja. Hän toimi pitkään Otavan johtotehtävissä. Vuodesta 2015 hän on ollut Suomen kirjallisuuden vientikeskus Filin johtaja.


title: Leena Majander-Reenpää

text: Leena Majander valmistui ylioppilaaksi 1975, ekonomiksi 1978 ja kauppatieteiden kandidaatiksi 1980. Hän työskenteli vuosina 1979–1980 Helsingin kauppakorkeakoulun amanuenssina.


title: Leena Majander-Reenpää

text: Majander toimi Otavan markkinointiassistenttina 1980–1981 ja kirjakauppamyynnin osastopäällikkönä 1981–1986. Vuosina 1986–1987 Leena Tarkka oli Weilin+Göösin kustannuspäällikkö ja 1987–1988 kustannusjohtaja. Hän palasi Otavaan ja toimi yleisen kirjallisuuden kustannusjohtajana 1988–2008 ja kustantajana 2008–2010. Majander-Reenpää erosi tehtävästä vuonna 2010, ja syyksi on arveltu Otavan Reenpään omistajasuvun sisäisiä erimielisyyksiä.


title: Leena Majander-Reenpää

text: Vuonna 2011 Majander-Reenpää nimitettiin Bonnierin strategiseksi neuvonantajaksi. Hän työskenteli vuosina 2011–2014 WSOY:n varatoimitusjohtajana ja kustantajana. Elokuussa 2014 hänet nimitettiin Bonnierin kansainvälisen liiketoiminnan neuvonantajaksi. Iris Schwanckin jäätyä eläkkeelle Filin johdosta Majander-Reenpää nimettiin kesäkuun alusta 2015 hänen seuraajakseen.


title: Leena Majander-Reenpää

text: Majander-Reenpäällä on ollut useita luottamustoimia. Hän on ollut muun muassa Suuren Suomalaisen Kirjakerhon hallituksen jäsen (1989–2010) ja Suomen Kirjasäätiön hallituksen jäsen (1991–1998 ja 2011–2012) ja puheenjohtaja (1998–2003, 2007–2010 ja 2012–). Majander-Reenpää oli myös Suomen Kustannusyhdistyksen hallituksen puheenjohtaja vuosina 2004–2006 ja varapuheenjohtaja 2000–2003 ja 2007–2008.


title: Leena Majander-Reenpää

text: Majander-Reenpää syntyi pankinjohtaja Taito Majanderin ja opettaja Seija Kahrin perheeseen. Hänen puolisonsa on vuodesta 1992 ollut Otavan omistajasukuun kuuluva Antti Reenpää. Vuosina 1983–1992 hän oli naimisissa kirjallisuuskriitikko Pekka Tarkan kanssa. Majander-Reenpäällä on kaksi lasta.


title: Leena Majander-Reenpää

text: Kirjallisuustoimittaja Antti Majander ja historiantutkija Mikko Majander ovat Majander-Reenpään veljiä.


title: Naja Marie Aidt

text: Naja Marie Aidt (s. 24. joulukuuta 1963 Egedesminde) on tanskalainen, Grönlannissa syntynyt ja Kööpenhaminassa nuoruutensa viettänyt kirjailija.


title: Naja Marie Aidt

text: Aidtin esikoisteos oli runokokoelma "Så længe jeg er ung" (1991). Hän on kirjoittanut useita runokokoelmia, novellikokoelmia, näytelmäelokuvan, romaanin ja näytelmiä. Aidt sai Pohjoismaiden neuvoston kirjallisuuspalkinnon novellikokoelmastaan "Bavian" (2006). Sen novelleissa ovat läsnä suru ja elämänilo, pelko ja lohdutus, ja elämänviisaudesta muodostuu niiden keskeinen teema. Androgyyninen seksuaalisuus on Bavian-kokoelmassa toistuva aihelma. Teoksen tanskalainen kustantaja on Gyldendal. Vuonna 2012 ilmestyi tanskaksi Aidtin esikoisromaani "Sten saks papir".


title: Naja Marie Aidt

text: Aidt asuu Brooklynissä, New Yorkissa.


title: Miamin katurata

text: Biscayne Bay Street Circuit tai Miamin katurata on katuradan tyyppinen rata, joka valmistettiin vuodeksi 2015 Formula E -sarjan osakilpailua varten. Rata sijaitsee Miamissa Yhdysvalloissa. Radalla kilpailtiin ensimmäistä kertaa 14. maaliskuuta 2015.


title: Xyridaceae

text: Xyridaceae on tropiikin ja lämpimien alueiden ruohokasviheimo, joka kuuluu koppisiemenisten Poales-lahkoon ja on siten sukua heinäkasveille (Poaceae).


title: Xyridaceae

text: Heimon kasvit ovat tavallisesti varrettomia lehtiruusukekasveja, joiden aineenvaihdunta tuottaa antrakinoneja, ja joilla on limaa erittäviä monisoluisia karvoja. Lehdet ovat usein kahteen riviin järjestyneitä ja ovat asennoltaan syrjittäisiä. Kukinnon varressa on tavallisesti yksi tai useampi alalehtipari, ja kukat sijaitsevat mykeröissä. Kukan verhiö on vastakohtainen ja kölimäinen, joskus kölejä on kaksi; yksi kehälehti on kalvomainen. Terälehdet ovat huomiota herättäviä, enemmän tai vähemmän kynnellisiä, lyhytikäisiä ja toisinaan yhteen kasvaneita. Heteitä on kolme ja ne sijaitsevat terävastaisesti. Emiön luotti on rakenteeltaan monimutkainen ja liuskainen tai suppilomainen. Kussakin emilehdessä on monta siemenaihetta.


title: Xyridaceae

text: Xyridaceae-kasvit kasvavat tropiikissa ja lämpimänlauhkeilla alueilla.


title: Xyridaceae

text: Heimo koostuu viidestä suvusta ja 260 lajista, jotka jaetaan kahdeksi alaheimoksi. Heimon erilaistuminen alaryhmikseen lienee alkanut 63 miljoonaa vuotta sitten.


title: Xyridaceae

text: Xyridoideae-kasvit ovat joskus juurakollisia ja tavallisesti haarajatkoisia kasvutavaltaan. Lehdet sijaitsevat kahdessa rivissä syrjittäin; harvoin lehdet ovat liereitä, toisinaan ne ovat kielekkeellisiä. Kukassa on kolme haarovaa joutohedettä, ja tavallisesti haarojen päissä on karvoja. Sikiäimessä on monentyyppisiä istukoita ja niissä pitkävartisia siemenaiheita. Luotit sijaitsevat emilehtien saumoissa. Siemenissä on kärkisuomuja tai -hapsuja.


title: Xyridaceae

text: Alaheimon ainoa suku on "Xyris", ja siinä on 225-300 lajia. Se kasvaa kaikkialla tropiikissa ja lämpimillä alueilla, enimmäkseen kuitenkin Brasiliassa, jossa on 150 "Xyris"-lajia.


title: Xyridaceae

text: Abolbodoideae käsittää kasveja, joiden lehtiasento on kierteinen, harvoin kaksirivinen. "Achlyphila"-suvussa lehdet sijaitsevat syrjittäin. Kukinto on tavallisesti haaraton. Kukassa on erillä "Abolboda"-lajeilla rihmamaisia joutoheteitä; tavallisesti ne puuttuvat. Sikiäimen istukat ovat aksiletyyppisiä tai laitaistukoita, ja niihin kiinnittyy siemenaiheita, jota ovat tavallisesti suoria (anatrooppisia), joskus luokkimaisia (kampylotrooppisia).


title: Xyridaceae

text: Alaheimon neljään sukuun kuuluvat 26 lajia kasvavat Etelä-Amerikassa ja erityisesti Guyanan ylängöllä. Runsaslajisin on 22-lajinen "Abolboda"-suku.


title: Xyridaceae

text: Xyridaceae sisältää seuraavat suvut:


title: Jérôme Ferrari

text: Jérôme Ferrari on vuonna 1968 Pariisissa syntynyt kirjailija ja kääntäjä. Hän toimii filosofian opettajana Abu Dhabin ranskalaisessa koulussa. Hän sai Goncourt-palkinnon vuonna 2012 samana vuonna ilmestyneestä romaanista "Le sermon sur la chute de Rome".


title: Kaksi iloista merimiestä Balissa

text: Kaksi iloista merimiestä Balissa (myös kirjoitusasuna 2 iloista merimiestä Balissa; VHS-julkaisussa nimikkeellä Seikkailujen tie Baliin; ) on vuonna 1952 ensi-iltansa saanut Hal Walkerin ohjaama yhdysvaltalainen musikaalikomediaelokuva, jonka pääosissa ovat Bing Crosby, Bob Hope ja Dorothy Lamour. Elokuva on "Kaksi iloista merimiestä..." -elokuvasarjan kuudes ja toiseksi viimeinen osa. "Kaksi iloista merimiestä Balissa" perustuu Frank Butlerin ja Harry Tugendin tarinaan, jonka pohjalta Butler, Tugend, Hal Kanter ja William Morrow laativat elokuvan käsikirjoituksen. Elokuvan tuottajina olivat Tugend ja Daniel Dare.


title: Kaksi iloista merimiestä Balissa

text: "Kaksi iloista merimiestä Balissa" kertoo kahdesta amerikkalaisesta tanssija- ja laulajamiehestä, jotka matkallaan etsivät aarretta merestä ja kilpailevat kauniin prinsessan sydämestä.


title: Kaksi iloista merimiestä Balissa

text: Jimmy Van Heusen ja Johnny Burke sävelsivät ja sanoittivat kaikki elokuvan laulut. Kun Decca Records levytti elokuvan laulut, levy-yhtiö ei käyttänyt Dorothy Lamouria, vaan Peggy Lee lauloi Lamourin laulut. Kappale ”The Road To Bali”, jonka laulavat Bing Crosby ja Bob Hope, levytettiin elokuvaa varten, mutta sitä ei käytettykään. Sen sijaan kappale päätyi kaupalliseen myyntiin.


title: Kaksi iloista merimiestä Balissa

text: Elokuvaa alettiin suunnitella vuoden 1950 aikana nimellä "The Road to Hollywood". Tällöin elokuvan tuottajaksi valittiin Paul Jones ja käsikirjoittajaksi Valentine Davies. Jones oli ollut kolmen edellisen "Kaksi iloista merimiestä..." -elokuvan tuottajana. Toukokuussa 1951 Don Hartmanin ilmoitettiin elokuvan tuottajaksi, mutta lopulta Daniel Dare ja Harry Tugend olivat elokuvan tuottajina. Elokuva kuvattiin Technicolor-elokuvausmenetelmällä huhtikuun lopusta kesäkuun loppuun vuonna 1952. "Kaksi iloista merimiestä Balissa" oli ainoa Technicolorilla kuvattu "Kaksi iloista merimiestä..." -elokuva. Kuvauspaikkoina olivat studiot Los Angelesin Hollywoodissa ja Chatsworthissa. "Kaksi iloista merimiestä Balissa" oli elokuvayhtiöiden Paramount Picturesin, Bing Crosby Productionsin ja Hope Enterprisesin yhteistyö.


title: Kaksi iloista merimiestä Balissa

text: "Kaksi iloista merimiestä Balissa" sai ensi-iltansa Yhdysvalloissa 19. marraskuuta 1952. Los Angelesin ensi-ilta oli 25. joulukuuta 1952 ja New Yorkin 29. tammikuuta 1953. Suomessa "Kaksi iloista merimiestä Balissa" sai ensi-iltansa 9. lokakuuta 1953. Paramount Pictures vastasi elokuvan levityksestä. "Kaksi iloista merimiestä Balissa" tuotti kolmen miljoonan dollarin lipputulot Yhdysvalloissa.


title: Kaksi iloista merimiestä Balissa

text: "Kaksi iloista merimiestä Balissa" on ollut public domainissa vuodesta 1981 lähtien. Elokuvan tekijänoikeudet rekisteröitiin 1. tammikuuta 1953. Elokuvan rekisteröintimerkintään oli ilmoitettu vuosi 1952, mikä tarkoittaa sitä, että tekijänoikeussuoja alkaa vuodesta 1952 eikä vuodesta 1953. Tekijänoikeudet uusittiin 1. syyskuuta 1981, mutta Yhdysvaltain tekijänoikeuslain mukaan tekijänoikeussuoja alkaa siitä vuodesta, joka mainitaan erikseen eikä siitä vuodesta, jolloin tekijänoikeudet rekisteröitiin. Vuonna 1950 ja sen jälkeen rekisteröityjen elokuvien tekijänoikeussuoja kestää 28 vuotta. Jos 28. vuoden aikana ei uusita tekijänoikeuksia, elokuva menee public domainiin. "Kaksi iloista merimiestä Balissa" -elokuvan tapauksessa tekijänoikeudet olisi pitänyt uusia vuoden 1980 aikana – vuonna 1981 se oli jo liian myöhäistä.


title: Kaksi iloista merimiestä Balissa

text: Public domainin takia eri elokuvayhtiöt on vuosien varrella julkaissut "Kaksi iloista merimiestä Balissa" -elokuvasta kymmeniä VHS- ja DVD-julkaisuja. Yhdysvalloissa julkaistiin elokuvasta ensimmäinen VHS-julkaisu vuonna 1994 ja DVD-julkaisu vuonna 1999. Suomessa elokuva julkaistiin DVD:nä vuonna 2007.


title: Kaksi iloista merimiestä Balissa

text: Kaikkien elokuvasarjan seitsemän elokuvan miespääosissa ovat Bing Crosby ja Bob Hope. Dorothy Lamour näyttelee naispääosaa kuudessa ensimmäisessä elokuvassa, mutta viimeisen osan naispääosassa on Joan Collins. Dorothy Lamourilla on viimeisessä osassa kuitenkin cameo-rooli.


title: Calixthe Beyala

text: Calixthe Beyala (s. 1961) on Pariisissa asuva, ranskaksi kirjoittava kamerunilainen kirjailija. Hän vietti nuoruutensa Kamerunin suurimmassa kaupungissa Doualassa ja muutti Ranskaan vuonna 1978.


title: Calixthe Beyala

text: Beyalan tuotannosta on suomennettu romaani "Assèze afrikkalainen" . Teoksen taustana ovat itsenäistyneen afrikkalaisen valtion ongelmat, kuten korruptio sekä poliittinen epävakaus ja väkivalta. Romaanin päähenkilönä on nainen, joka elää näiden tapahtumien keskellä. Beyalalle Afrikka on kaoottinen ja toivonsa menettänyt.


title: Jari Savolainen

text: Jari Savolainen (s. 1. heinäkuuta 1974) on suomalainen uransa lopettanut freestylehiihdon kumparelaskija. Parhaina saavutuksina ovat MM-kilpailuiden 7. sija 2001 ja Suomen-mestaruus 1999. Maailmancupin osakilpailussa hän sijoittui parhaimmillaan kolmanneksi parikumpareissa.


title: Jari Savolainen

text: Savolainen on urheilu-uransa jälkeen toiminut freestylehiihdon valmentajana urheiluoppilaitoksessa (Jämsän ammattiopisto) 2004–2010, Suomen Olympiakomiteassa asiantuntijana 2011–2014 ja työskentelee nykyisin Pääkaupunkiseudun urheiluakatemiassa.


title: Ruuhka-aika

text: Ruuhka-aika on se aika vuorokaudesta, jolloin esiintyy paljon liikennettä. Ruuhka-aika on saanut nimensä sen aikaan esiintyvistä ruuhkista. Ruuhka-aika ajoittuu useimmiten pariksi tunniksi aamuun ja pariksi tunniksi iltapäivään. Muuten ruuhkat johtuvat yleensä onnettomuuksista tai muista häiriötilanteista. Ruuhka-aikaan liittyy työmatkaliikenne, kun aamulla työntekijät matkustavat työpaikoilleen ja iltapäivällä takaisin työpaikoiltaan koteihinsa. Ruuhka-aika ei rajoitu vain tieliikenteeseen, vaan se koetaan myös mm. rautatie- ja metroliikenteessä.


title: Ruuhka-aika

text: Yöliikenne on hiljaisempaa kuin ruuhka-aikojen liikenne. Aamulla hiljainen yöliikenne muuttuu nopeasti aamuruuhkaksi. Julkista liikennettä joudutaan mitoittamaan osin ruuhka-aikoja ajatellen, jotta ruuhka-aikaan mahdollisimman monet voisivat käyttää julkista liikennettä. Kaupunkien liikenneväylien suunnittelussa saatetaan ottaa huomioon ruuhka-ajat. Ruuhka-aikojen synnyttämiä liikenneongelmia on pyritty helpottamaan liukuvilla työajoilla, jolloin ihmiset matkustaisivat töihin liukuman sisällä, eivätkä täsmälleen samaan aikaan.


title: Ruuhka-aika

text: Ruuhka-ajoista voidaan puhua myös kun on kyse juhlapyhäliikenteestä. Tällöin ruuhkia esiintyy menoliikenteen ja paluuliikenteen aikoihin. Joulun paluuliikenteen ruuhka-aika on ollut Suomessa Tapaninpäivänä, jolloin liikenne on ollut huipussaan kello 12-19.


title: Ruuhka-aika

text: Helsingissä metron iltapäivän ruuhka-aika on venynyt iltaan asti, koska kauppojen aukioloajat ovat pidentyneet.


title: Eric Temple Bell

text: Eric Temple Bell (7. helmikuuta 1883 Peterhead, Skotlanti – 21. joulukuuta 1960 Watsonville, Kalifornia, Yhdysvallat) oli skotlantilais-amerikkalainen matemaatikko ja tieteiskirjailija. Hän julkaisi useita teoksia lähinnä matematiikan historiasta. Proosaa hän julkaisi toistakymmentä teosta salanimellä John Taine. Tunnetuin Bellin teoksista on "Men of Mathematics", joka on suomennettukin vuonna 1963 nimellä "Matematiikan miehiä". Teoksessa on lähinnä henkilöhistoriaan keskittyviä artikkeleita ennen 1900-lukua vaikuttaneista matemaatikoista Zenonista Georg Cantoriin. Lisäksi siinä käsitellään matematiikan filosofisia kysymyksiä.


title: Eric Temple Bell

text: E. T. Bell opiskeli Lontoossa, mutta siirtyi lähinnä kokeellisen fysiikan tuntijan Robert Andrews Millikanin houkuttelemana Yhdysvaltoihin, jossa hän toimi muun muassa matematiikan professorina California Institute of Technologyssa. Hänen matemaattinen suuntautumisensa oli lukuteoria.


title: Mayacaceae

text: Mayacaceae on pieni trooppinen kasviheimo koppisiemenisten Poales-lahkossa, ja siihen kuuluu vain hapsuruohojen suku ("Mayaca").


title: Mayacaceae

text: Hapsuruohot ovat suokasveja, joiden lehtien molemmilla pinnoilla on ilmarakoja. Kasvien ulkonäkö on melkoisesti liekomainen. Lehtiä on runsaasti varteen spiraalikierteisesti asettuneina ja ne ovat kärjestään kaksihampaisia, yksisuonisia, vailla selvää tuppea, ja niissä on monisoluisia rauhasia. Kukat sijaitsevat ilmeisesti lehtihangoissa, ja kehä on erilaistunut verhiöksi ja teriöksi; teriön väri vaihtelee vaaleanpunaisesta valkoiseen. Heteitä on kolme, ne ovat verhovastaisia, ja ponnet avautuvat rei'illä. Sikiäimessä on laitaistukat ja niissä on yhteensä 6-90 siemenaihetta. Luottiliuskat ovat pieniä.


title: Mayacaceae

text: Hapsuruohot kasvavat enimmäkseen trooppisessa Amerikassa ja Kaakkois-Yhdysvalloissa. Afrikassa on vain yksi laji.


title: Mayacaceae

text: Hapsuruohoja tunnetaan 4-10 lajia luokittelijasta riippuen. Heimon/suvun evoluutio lienee alkanut noin 82 miljoonaa vuotta sitten.


title: Mayacaceae

text: Mayacaceae heimo kuuluu Poales-lahkossa kehityslinjaan eli kladiin, jossa ovat myös heimo "Thurniaceae", vihviläkasvit ("Juncaceae") ja sarakasvit ("Cyperaceae"). Kladin kasveissa on ilmaonteloita. Kladin ikä lienee noin 77,2 miljoonaa vuotta.


title: Mayacaceae

text: Ainakin seuraavat lajit kuuluvat hapsuruohoihin:


title: Pasquale Carminucci

text: Pasquale Carminucci (29. elokuuta 1937 San Benedetto del Tronto – 22. helmikuuta 2015) oli italialainen telinevoimistelija ja olympiamitalisti.


title: Pasquale Carminucci

text: Carminucci kuului Italian olympiapronssia joukkuekilpailussa voittaneeseen joukkueeseen Roomassa 1960. Rooman lisäksi Carminucci kilpaili olympiatasolla Tokiossa 1964 ja Méxicossa 1968.


title: Pasquale Carminucci

text: Carminuccin veli Giovanni Carminucci (1939–2007) kilpaili Pasqualen kanssa samoissa kolmissa kesäolympialaisissa ja voitti joukkuekilpailun pronssin lisäksi hopeaa Rooman kisojen nojapuilta.


title: Pasquale Carminucci

text: Carminucci kuoli 77-vuotiaana 22. helmikuuta 2015.


title: Linikkalanlammi

text: Linikkalanlammi on Kanta-Hämeessä Forssassa Lamminrannan kaupunginosassa sijaitseva lampi, joka kuuluu Kokemäenjoen vesistössä Loimijoen valuma-alueella noin 800 metriä joesta.


title: Linikkalanlammi

text: Lammen pinta-ala on 4,6 hehtaaria ja sen pituus on 450 metriä ja leveys 150 metriä. Siihen laskee pelto-oja, mutta laskuojaa sillä ei ole. Sen rantaviiva on 1,0 kilometriä pitkä ja ranta on pääosin puistoa. Lampi sijaitsee Forssan kaupunkialueella Korkeavahan pohjoispuolella.


title: Linikkalanlammi

text: Forssan kaupungin pohjoispuolella kulkee itä-länsi-suuntaisena harjujakso, joka ei juurikaan erotu ympäristöstään. Sen korkeimman kohdan juurella sijaitsee Linikkalanlammi. Lampi sijaitsee supassa, joka on syntynyt jääkauden jälkeen harjuhiekkaan hautautuneen jäälohkareen sulmaisesta.


title: Linikkalanlammi

text: Lammen kaakkoisrannalla sijaitsee Forssan kaupungin ainoa uimaranta, jossa on valvontaa, kioski ja sauna. Muita uimapaikkoja on vielä viisi muuta.


title: Mäkilammi (Forssa)

text: Mäkilammi eli Mäkilampi on Kanta-Hämeessä Forssassa Vieremässä sijaitseva lampi, joka kuuluu Kokemäenjoen vesistössä Loimijoen valuma-alueeseen. Se sijaitsee 450 metrin päässä Loimijoesta.


title: Mäkilammi (Forssa)

text: Lammen pinta-ala on 3,2 hehtaaria ja sen pituus on 350 metriä ja leveys 130 metriä. Lampeen laskee pelto-oja, mutta sillä ei ole laskuojaa. Lammen rantaviiva on 0,79 kilometriä pitkä ja ranta on pääosin kangasmetsää tai pellonreunaa.


title: Mäkilammi (Forssa)

text: Forssan kaupungin pohjoispuolella kulkee itä-länsi-suuntaisena harjujakso, joka ei juurikaan erotu ympäristöstään. Sen korkeimman kohdan juurella sijaitsee Mäkilammi. Lampi sijaitsee supassa, joka on syntynyt jääkauden jälkeen harjuhiekkaan hautautuneen jäälohkareen sulmaisesta.


title: Särkilammi (Jokioinen)

text: Särkilammi on Kanta-Hämeessä Jokioisissa sijaitseva lampi, joka kuuluu Kokemäenjoen vesistössä Loimijoen valuma-alueella. Lampi sijaitsee alle 100 metrin päässä Loimijoesta.


title: Särkilammi (Jokioinen)

text: Lammen pinta-ala on 5,0 hehtaaria ja sen pituus on 300 metriä ja leveys 250 metriä. Lampeen laskee yksi pelto-oja. Sen luusua sijaitsee järven lounaisrannalla, josta saa alkuunsa 90 metriä pitkä laskuoja Loimijokeen.


title: Särkilammi (Jokioinen)

text: Lammen rantaviiva on 0,89 kilometriä pitkä ja ranta on pääosin hiekkaharjun kangasmetsää tai pellonreunaa. Forssan raja kulkee lammen vierestä. Lammesta otetaan vettä noin 1200 m³ vuorokaudessa Jokioisten vedenjakeluverkkoon. Lampi sijaitsee jääkauden jälkeen muodostuneessa supassa.


title: Särkilammi (Jokioinen)

text: Särkilammi kuuluu osana pitkittäisharjujaksoa ja siinä on tämän takia hyvät vesivarat. Lampi vaikuttaa supalta, jollaisia syntyi jääkauden jälkeen harjuihin. Jäätikön sulamisvesien hautaamat jäävuorenkappaleet sulivat myöhemmin jättäen paikalle syvän kuopan eli supan. Supat täyttyivät merenpinnan laskettua alemmaksi harjuihin kertyneellä pohjavedellä.


title: Äijälammi (Jokioinen)

text: Äijälammi on Kanta-Hämeessä Jokioisissa Kiipun kylässä sijaitseva lampi, joka kuuluu Kokemäenjoen vesistössä Loimijoen valuma-alueella Ypäjoen valuma-alueeseen.


title: Äijälammi (Jokioinen)

text: Lammen pinta-ala on 1,9 hehtaaria ja sen pituus on 200 metriä ja leveys 130 metriä. Äijälamminsuo on lounaisosastaan ojitettu, mutta koillipää ei sitä ole. Järveen ei laske tulo-ojia tai siitä ei lähde laskuojaa.


title: Äijälammi (Jokioinen)

text: Lammen rantaviiva on 0,54 kilometriä pitkä ja sen ranta on pääosin suopohjaista metsämaastoa. Lammen lounaispää osuu aivan Ypäjän rajaan. Rannalla ei ole rakennuksia.


title: Teerikiimalammi

text: Teerikiimalammi eli Tenkimälampi on Kanta-Hämeessä Forssassa sijaitseva lampi, joka kuuluu Kokemäenjoen vesistössä Loimijoen valuma-alueella.


title: Teerikiimalammi

text: Lammen pinta-ala on 1,4 hehtaaria ja sen pituus on 170 metriä ja leveys 100 metriä. Sen luusua sijaitsee järven kaakkoisrannalla, josta saa alkuunsa 2,5 kilometriä pitkä Teerikiimaojaa myöten Loimijokeen.


title: Teerikiimalammi

text: Lammen rantaviiva on 0,44 kilometriä pitkä ja sen ranta on pääosin viljelysmaata. Rannalle on rakennettu kaksi asuntoa, joille johtavat tiet Forssasta. Jokioisten raja sijaitsee 200 metrin päässä.


title: Luettelo Falcon-rakettiperheen laukaisuista

text: Tämä on luettelo Falcon-rakettiperheen laukaisuista. Mukaan luetaan Falcon 1, Falcon 9 (F9 v1.0, F9 v1.1, Full Thrust) ja Falcon Heavy. Tarkempaa tietoa kustakin laukaisusta voi löytyä lento- tai hyötykuorma-sarakkeen linkistä.


title: Rotterdam School of Management

text: Rotterdam School of Management, Erasmus University (RSM) on Rotterdamissa sijaitsevan Erasmus-yliopiston (EUR) kauppakorkeakoulu. Koulu on tarjonnut liiketoiminnan kehittämis- ja johtamiskoulutusta vuodesta 1969 lähtien. RSM:llä on lisäksi toimistot Amsterdamin Zuidas-liiketoiminta-alueella sekä Taipeissa Taiwanissa.


title: Rotterdam School of Management

text: RSM on yksi Euroopan johtavista kauppakorkeakouluista, joka tarjoaa uraauurtavaa tutkimusta ja koulutusta kokoaikaisten BSc-, MSc- ja MBA-ohjelmien muodossa. Tarjontaan kuuluu lisäksi avoimia ohjelmia avainhenkilöille sekä räätälöityjä ohjelmia yrityksille. RSM:n tavoite on kehittää innovatiivisia business-johtajia kansainväliselle uralle, ja se keskittyy kestävän kehityksen tulevaisuuteen.


title: Rotterdam School of Management

text: RSM tarjoaa 1–3-vuotisia ohjelmia englanniksi ja hollanniksi. Alempiin koulutusohjelmiin (BSc & MSc) voivat hakea uudet opiskelijat niin Hollannista kuin ulkomailta. Executive Master- ja MBA-ohjelmat sopivat keski- ja ylemmän tason johtajille, joilla on jo aiempaa työkokemusta. RSM pyrkii auttamaan niin uraansa suunnittelevia ja aloittavia opiskelijoita kuin myös uraansa kehittämään pyrkiviä henkilöitä. Tavoitteena on reagoida ajankohtaisiin bisnes-aiheisiin vastaamalla organisaatioiden korkean luokan taidon tarpeeseen sekä johtamispätevyyteen.


title: Rotterdam School of Management

text: RSM:n ja Erasmus School of Economics:n (ESE) parhaat tutkijat tuodaan yhteen Erasmus Research Institute of Managementissa (ERIM), joka on yksi Euroopan suurimmista ja siteeratuimmista liiketalousyhteisöistä. ERIMin 350 tutkijaa tarjoavat uusinta tietoa yrityksille ja avainhenkilöille ja on myös RSM:n akateemisten ohjelmien käytössä. ERIM:ssä voi suorittaa tutkimuksen maisteriohjelman sekä useampia tohtoritutkintoja.


title: Rotterdam School of Management

text: Valmistuttuaan RSM:n oppilaat hyötyvät RSM:n elinikäisestä oppimisen lupauksesta aktiivisen alumni-yhteisön kautta, johon kuuluu noin 30 000 jäsentä maailmanlaajuisesti. RSM on perustanut useita toimialakohtaisia ryhmiä liiketoiminnan, alumnit ja tiedekunnan yhdistämiseksi. RSM:n alumnit saavat lisäksi 10 prosentin alennuksen valituista avoimista ohjelmista.


title: Rotterdam School of Management

text: RSM sijoittuu säännöllisesti maailman parhaiden koulutus- ja tutkimuslaitosten joukkoon. RSM:n ovat akkreditoineet AACSB, EQUIS ja AMBA -akkreditointielimet. Lisäksi, kaikki RSM:n nykyiset kandidaatti- ja maisteriohjelmat ovat yhden tai useamman kansainvälisesti tunnustetun akkreditointielimen tunnustamia.


title: Moratorio

text:
Moratorio on lain täytäntöönpanon hidastus tai määräaikainen lykkäys.
Esimerkki moratoriosta on obligaation tai maksun tahallinen viivästyttäminen. Oikeuden virkamies voi esimerkiksi lykätä maksua olosuhteissa, joissa toinen osapuoli ei kykene maksamaan toiselle.


title: Gelfandin rengas

text: Matematiikassa Gelfandin rengas on assosiatiivinen rengas "R" jolla on identiteettielementti niin että jos "I" ja "J" ovat erillisiä oikeanpuoleisia ideaaleja, tällöin on olemassa "i" ja "j" niin että "iRj"=0, "i" ei kuulu "I":hin eikä "j" kuulu "J":hin. Christopher J. Mulvey määritteli ne ja nimesi ne Israel Gelfandin mukaan.


title: Onni Ermala

text: Onni Johannes Ermala (entinen Enroth 9. toukokuuta 1904, Sääksmäki – 29. syyskuuta 1958, Kemi) oli arkkitehti. Hän opiskeli Viipurin Taiteenystävien piirustuskoulussa vuosina 1920–1924 ja toimi Rakennushallituksen piirtäjänä 1929–1943, Rakennushallituksen suunnitteluosaston ylimääräisenä arkkitehtina 1943–1950 ja Kemin kaupunginarkkitehtina 1950–1958.


title: Onni Ermala

text: Ermala ei ollut saanut arkkitehdin koulutusta, mutta siitä huolimatta hänet nimitettiin arkkitehdin virkoihin. Hän myös menestyi arkkitehtikilpailuissa. Näistä saavutuksista merkittävin oli ensimmäinen palkinto Helsingin olympiastadionin suunnittelukilpailussa (1930), lunastettu suunnitelma stadionin toisessa kilpailussa (1933) ja kutsu kolmanteen kilpailuun.


title: Onni Ermala

text: Rakennushallituksen arkkitehtina toiminut Salme Setälä luonnehtii muistelmissaan "Lykkyä", Ermalaa, "piirtäjäksi Jumalan armosta". Setälän mukaan suunnittelukilpailujen säännöt muutettiin Ermalan voittojen seurauksena siten, että niihin saivat osallistua vain koulutetut arkkitehdit. Ermala sai kuitenkin tasavallan presidentiltä vuonna 1948 erioikeuden käyttää arkkitehdin titteliä, minkä Setälä arvelee olevan ainoa taiteilijalle myönnetty vastaava arvonimi Suomessa. Ermalalle tarjottiin arkkitehdin virkoja, Johannesburgista, Ottawasta ja Limasta, mutta Setälän mukaan hän "katosi" Kemiin.


title: Onni Ermala

text: Ermalan osuus Malmin lentokentän suunnitteluun on merkittävä, vaikkakin arvio vaihtelee eri lähteissä. Museoviraston mukaan käytännön suunnittelun hoitivat arkkitehdit Dag Englund, Ermala ja Vera Rosendahl. Salme Setälän muistelmien mukaan suunnittelun hoiti pääasiassa Ermala. Aino Niskasen väitöstutkimuksen "Väinö Vähäkangas ja hänen toimintansa" mukaan ei voida pitävästi määritellä, mikä oli kunkin osuus suunnittelussa. Malmin lentokentän historiassa Hannu-Matti Wahl esittää Ermalan suunnittelun koskeneen erityisesti lentokonehallia. Lisäksi Ermala suunnitteli sodan jälkeen ainoan valvontakomission käyttöön arkkitehdin suunnitteleman rakennuksen, teatteriparakin. Rakennus oli noin 30 metriä pitkä L-muotoinen tyyppirakennus, jossa oli mm. elokuvateatteri noin 300 hengelle.


title: Onni Ermala

text: Ermalan suunnittelemia julkisia rakennuksia ovat mm. Kemin työväentalo, Lapin lääninhallitus, Suomussalmen kirkko, Kemin tyttölyseo, Rovaniemen Valistustalo eli Valsa, Raision Viljasiilo, Keminmaalla sijaitseva Pohjanranta sekä Puijon maja.


title: Onni Ermala

text: Kuvataiteilija Anita Ermala on Onni Ermalan tytär.


title: Crawatt

text: Crawatt on vuonna 1993 ilmestynyt Circlen EP-levy, jonka julkaisi amerikkalainen VHF Records. Levy sisältää samaa materiaalia kuin Bad Vugumin aikaisemmin julkaisema EP "Silver", mutta sen nimikappaleen tilalla on "Armond".


title: Sulhanen vastatuulessa

text: Sulhanen vastatuulessa () on vuonna 1951 ensi-iltansa saanut Irving Cummingsin ohjaama yhdysvaltalainen musikaalikomediaelokuva, jonka pääosissa ovat Jane Russell, Groucho Marx ja Frank Sinatra. "Sulhanen vastatuulessa" jäi Irving Cummingsin viimeiseksi ohjaustyöksi.


title: Sulhanen vastatuulessa

text: "Sulhanen vastatuulessa" -elokuvassa Russell, Marx ja Sinatra laulavat yhdessä ”It’s Only Money” -kappaleen, jonka Jule Styne ja Sammy Cahn sävelsivät ja sanoittivat elokuvaa varten. Russell ja Sinatra laulavat myös romanttisen ”Kisses and Tears” -kappaleen. Elokuvan tarinan ja käsikirjoituksen laativat Leo Rosten, Mannie Manheim, Melville Shavelson ja Harry Crane. RKO Radio Pictures oli elokuvan tuotanto- ja levittäjäyhtiönä.


title: Sulhanen vastatuulessa

text: Johnny Dalton (Frank Sinatra) ja Mildred ”Mibs” Goodhue (Jane Russell) ovat samassa pankissa työskenteleviä pankkivirkailijoita, jotka ovat rakastuneita toisiinsa ja haluavat avioitua. Kumpikaan ei tienaa paljoa rahaa, joten Johnny ei halua päättää hääpäivää ennen kuin hänellä on tarpeeksi säästöjä. Ruokapaikassa työskentelevä tarjoilija ja Johnnyn kaveri Emile J. Keck (Groucho Marx) vihjailee, että ei voi olla vaikeaa löytää rahaa pankista, mutta Johnny haluaa mieluummin pysyä kaidalla tiellä.


title: Sulhanen vastatuulessa

text:
Kun Johnny pelastaa vedonvälittäjä ”Hot Horse” Harrisin (Nestor Paiva) hulttioiden pahoinpitelyltä, kiitollinen Harris lyö Johnnyn nimellä raviradalla vetoa ”voittamattoman” hevosen puolesta – yhtäkkiä Johnnysta tulee 60 000 dollaria rikkaampi. Johnny ja Mibs eivät ehdi nauttia hyvästä onnestaan, koska pankissa vuotaa tieto jonkun kavaltaneen pankilta 70 000 dollaria ja kaikki alkavat epäillä äkkirikastunutta Johnnya kavalluksesta.
Elokuvan työnimenä oli "It’s Only Money". RKO:n johtaja Howard Hughes vaihtoi "It’s Only Money" -nimen "Double Dynamiteksi", joka viittaa Jane Russellin kuuluisaan rintavakoon. "Sulhanen vastatuulessa" kuvattiin marras-joulukuun 1948 aikana. Hughes oli tyytymätön elokuvaan ja hyllytti sen vuoden 1951 loppuun asti, kunnes hän laati mainoskampanjan, joka korosti hänen suojattiaan Jane Russellia. Alun perin pääosaa esittävän Frank Sinatran nimi oli ennen Jane Russellin ja Groucho Marxin nimiä elokuvan alkuteksteissä ja elokuvajulisteissa. Koska Hughesin ja Sinatran välit olivat kireät ja Sinatran ura oli elokuvan aikaan alamäessä, Hughes määräsi Sinatran nimen laitettavan kolmannelle sijalle. Vaikka elokuussa 1946 "The Hollywood Reporter" ilmoitti 20th Century Foxin ostaneen Quentin Reynoldsin tarinan "It’s Only Money" elokuvaoikeudet, tarina ja "Sulhanen vastatuulessa" -elokuva eivät liity mitenkään toisiinsa.


title: Sulhanen vastatuulessa

text: "Sulhanen vastatuulessa" sai ensi-iltansa Yhdysvaltain New Yorkin Paramount Theatressa 25. joulukuuta 1951. Suomessa elokuva sai ensi-iltansa 29. toukokuuta 1953. "Sulhanen vastatuulessa" ei saavuttanut arvostelu- tai yleisömenestystä. "Sulhanen vastatuulessa" -elokuvan ensimmäinen VHS-julkaisu ilmestyi Yhdysvalloissa vuonna 1989. Warner Home Video julkaisi elokuvan ensimmäisen DVD-julkaisun Yhdysvalloissa 13. toukokuuta 2008.


title: Bartolomeu Perestrelo

text: Bartolomeu Perestrelo (s. noin 1395– k. 1457/1458) oli portugalilainen löytöretkeilijä ja Porto Santon kuvernööri. Hän löysi João Gonçalves Zarcon ja Tristão Vaz Teixeiran kanssa Madeiran saaret vuosina 1419–1420. Heidän matkansa oli osa Henrik Purjehtijan johtamaa Atlantin-kartoitustyötä. Kukin löytäjistä sai hallittavakseen osan saariryhmästä, ja siten Perestrelosta tuli Porto Santon saarta.


title: Bartolomeu Perestrelo

text: Perestrelon isä oli lombardialainen aatelismies Filippo Pallastrelli. Hänen tyttärensä Felipa Perestrelo Moniz avioitui Kristoffer Kolumbuksen kanssa noin vuonna 1479.


title: Maciej Kreczmer

text: Maciej Kreczmer (s. 4. huhtikuuta 1981 Rajcza) on puolalainen maastohiihtäjä. Hän edustaa LKS Poroniec Poronin -seuraa. Kreczmer on erikoistunut sprintteihin. Hän on 177 senttimetriä pitkä ja painaa 71 kilogrammaa.


title: Maciej Kreczmer

text: Kreczmer debytoi maastohiihdon maailmancupissa joulukuussa 2000 Brussonin vapaan sprintissä sijoittuen sijalle 76. Ensimmäiset maailmancupin pisteensä hän saavutti joulukuussa 2002 Cognen perinteisen hiihtotavan sprintistä sijoituttuaan sijalle 21. Kreczmerin paras sijoitus maailmancupin osakilpailussa on kymmenes tila, jonka hän on saavuttanut kahdesti, helmikuussa 2004 Trondheimin vapaan sprintistä ja maaliskuussa 2007 Tukholman perinteisen sprintistä.


title: Maciej Kreczmer

text: Kreczmer on osallistunut kolmiin talviolympialaisiin vuosina 2006, 2010 ja 2014. Hänen paras sijoituksensa on 25:s sija sprintistä vuoden 2010 kilpailuista Vancouverista. Parisprintissä hän on ollut parhaimmillaan seitsemäs vuonna 2006. MM-kilpailuihin Kreczmer on osallistunut seitsemästi, ensimmäisen kerran jo vuonna 2003. Paras henkilökohtainen sijoitus on sprintin 17:s sija vuoden 2005 MM-kilpailuista Oberstdorfista. Parisprintissä hän on ollut parhaimmillaan viides vuonna 2007 Sapporossa.


title: Brandon Maïsano

text: Brandon Maïsano (s. 24. kesäkuuta 1993 Cannes) on ranskalainen moottoriurheilija. Hän kuului Ferrarin nuorten kuljettajien kehitysohjelmaan vuosina 2010-2012.


title: Brandon Maïsano

text: Maïsano aloitti uransa Karting-sarjoissa vuonna 2004. Hän voitti Ranskan mestaruuden ja Monaco Kart Cup KF3-luokan mestaruuden vuonna 2008. Vuonna 2010 Maïsano aloitti kilpauransa Formula Abarth -sarjassa voittaen sarjan mestaruuden saavuttaen neljä voittoa, kaksi paalupaikkaa ja seitsemän palkintosijaa. Vuonna 2011 Maïsano kilpaili Italian Formula 3 -sarjassa voittaen kaksi kilpailua sijoittuen sarjan neljänneksi. Vuonna 2012 hän jatkoi sarjassa saavuttaen kolme voittoa, kaksi paalupaikkaa ja 14 palkintosijaa sijoittuen sarjan kolmanneksi. Vuonna 2013 Maïsano kilpaili European F3 Open -sarjassa mutta ajoi vain kaksi kilpailua saavuttaen kymmenen pistettä. Vuonna 2014 Maïsano kilpaili uudessa Italian Formula 4 -sarjassa voittaen Italian F4 Trophy -luokan mestaruuden. Vuonna 2015 Maïsano siirtyi Euroopan Formula 3 -sarjaan jossa hän saavutti 53 pistettä. Hän kilpaili myös GP3-sarjassa ajaen kaksi kilpailua Campos Racing -tallissa saavuttamatta pisteitä. Samana vuonna hän kilpaili Toyota Racing Series -sarjassa voittaen viisi kilpailua sijoittuen sarjan toiseksi.


title: Ghatarian

text: Ghatarian on vuonna 1995 ilmestynyt Circlen single, jonka julkaisi brittiläinen Fourth Dimension Records.


title: Natascia Leonardi Cortesi

text: Natascia Leonardi Cortesi (s. 1. toukokuuta 1971 Faido, Ticino) on sveitsiläinen uransa jo päättänyt maastohiihtäjä ja olympiamitalisti. Leonardi Cortesi on 163 senttimetriä pitkä ja painaa 51 kilogrammaa.


title: Natascia Leonardi Cortesi

text: Leonardi Cortesi saavutti olympiapronssia 4 × 5 kilometrin viestistä vuoden 2002 talviolympialaisista Salt Lake Citystä. Hänen kanssaan joukkueessa hiihtivät Andrea Huber, Laurence Rochat ja Brigitte Albrecht-Loretan. Leonardi Cortesi osallistui urallaan neljiin talviolympialaisiin. MM-kilpailuihin hän osallistui kuudesti, sijoittuen parhaimmillaan sijalle 16. vuoden 2005 MM-kilpailuiden 10 kilometrillä Oberstdorfissa. Viestissä hän oli parhaimmillaan kymmenes.


title: Natascia Leonardi Cortesi

text: Maastohiihdon maailmancupissa Leonardi Cortesi kilpaili vuodet 1991–2009. Hänen paras sijoituksensa oli 16:s sija tammikuussa 1992 Cognen 30 kilometrin vapaan hiihtotavan kilpailusta.


title: Anarthriaceae

text: Anarthriaceae on pieni australialainen kasviheimo koppisiemenisten Poales-lahkossa ja on siten sukua heinäkasveille.


title: Anarthriaceae

text: Anarthriaceae-kasvien ilmaraot sijaitsevat uurteissa haihtumisen vähentämiseksi. Lehdet ovat kielekkeellisiä ja joskus syrjittäisiä. Korsi saattaa olla haaroittuva. Kukat ovat yksineuvoisia.


title: Anarthriaceae

text: Heimo kasvaa Länsi-Australiassa.


title: Anarthriaceae

text: Anarthriaceae-heimon lähin sukulaisheimo on restiokasvit (Restionaceae). Näiden kahden heimon muodostamaa evoluutiopuun haaraa eli kladia luonnehtivat mm. hiekkaa sitovat juuret, tavallisesti hyvin surkastunut ja enemmän tai vähemmän yksipintainen lehtilapa, kaksikotisuus, heteenponsien kiinnittyminen palhoon selästään, emiön jäänteen puuttuminen hedekukasta ja joutoheteiden puuttuminen emikukasta. Kladi lienee 75,9 miljoonaa vuotta vanha. Anarthriaceae-heimon yhdistämistä restiokasveihin on ehdotettu.


title: Anarthriaceae

text: Heimossa on kolme sukua ja 11 lajia. Sen evoluutio lienee alkanut noin 25,6 miljoonaa vuotta sitten.


title: Anarthriaceae

text: Suvut ovat melko erilaisia. Suvussa "Anarthria" lehdet sijaitsevat kahdessa rivissä ja ovat yksipintaisia, ilmaraot sijaitsevat uurteissa ja kukinnossa on kariseva suojus. Suvun "Hopkinsia" kukassa on vain yksi emilehti, jossa on pitkät vartalonhaarat, ja hedelmä on pähkinä, jossa on mehevä perä ja pysyvät kehälehdet. "Lyginia"-suvun korsi on haaraton, heteet yhteen kasvaneita ja siemenet ovat pienipiikkisiä. Fylogeneettisesti "Hopkinsia" ja "Lyginia" ovat toisilleen läheisempää sukua kuin kumpikaan on suvulle "Anarthria".


title: Paralyzed / Kitin

text: Paralyzed / Kitin on vuonna 1996 ilmestynyt Psychoplasman ja Circlen split-single.


title: Helmikät

text: Helmikät ("Melica") on heinäkasvien suku, jossa on noin 75 heinälajia. Niitä esiintyy maailman mantereilla Australiaa ja Antarktista lukuun ottamatta, varsinkin lauhkean ilmaston vyöhykkeellä. Neljä eri helmikkälajia, tähkähelmikkä, nuokkuhelmikkä, mätäshelmikkä ja röyhyhelmikkä kasvavat luonnonvaraisina Suomessa. Nuokkuhelmikkä on hyvin yleinen koko maassa, mutta muut lajit ovat hyvin harvinaisia ja rauhoitettuja.


title: Helmikät

text: Helmiköitä voidaan viljellä monivuotisina koristeheininä.


title: Topot

text: Topot ("Koeleria") on heinäkasvien suku, jossa on 30 lajia yksi- ja monivuotisia heiniä. Niitä esiintyy pohjoisen ja eteläisen pallonpuolen lauhkeilla vyöhykkeillä sekä trooppisessa Afrikassa. Toppoja voidaan viljellä monivuotisina koristeheininä.


title: Pantaheinät

text: Pantaheinät ("Setaria") on heinäkasvien suku, jossa on noin sata lajia yksi- ja monivuotisia heiniä. Niitä esiintyy maailmassa luonnostaan trooppisen, subtrooppisen ja lämpimän ilmaston vyöhykkeillä. Joitain pantaheinälajeja, kuten italianpantaheinää ("Setaria italica"), viljellään viljakasvina. Niitä voidaan käyttää myös yksivuotisina koristeheininä.


title: Psychoplasma

text: Psychoplasma oli Joensuussa perustettu rockyhtye, joka julkaisi kaksi albumia. Sen debyyttilevyä "Radio Flies" (1988) pidetään yhtenä suomirockin klassikkoalbumeista. Vuonna 2001 ilmestyi kokoelmalevy "Until We Meet Again", joka sisältää yhtyeen koko tuotannon. Psychoplasman jäsenet ovat vaikuttaneet myös lukuisissa muissa joensuulaisyhtyeissä, kuten HC Andersen, Kumikameli, Mana Mana ja Eläkeläiset.


title: Ariane

text: Ariane on ranskalainen käännös kreikkalaisesta nimestä Ariadne. Se voi tarkoittaa seuraavia asioita:


title: Fluksionaalinen yhdiste

text: Fluksionaalinen yhdiste on yhdiste, jolle tapahtuu hyvin nopeita degeneroituneita toisiintumisia, joissa atomit tai atomiryhmät vaihtavat paikkoja molekyylin sisäisesti ja sen muoto ei ole stereokemiallisesti jäykkä vaan muuttuu jatkuvasti. Tällöin eri muotojen vaihtelu voi lämpötilasta riippuen olla havaitsemattomissa ja molekyylin rakennetta on vaikeaa tai mahdotonta kuvata yhdellä rakennekaavalla. Fluksionaalisen molekyylin eri muodot voidaan joskus havaita esimerkiksi NMR-spektroskopialla matalissa lämpötiloissa.


title: Fluksionaalinen yhdiste

text: Yksi tyypillisimpiä fluksionaalisia molekyylejä on hiilivetyihin kuuluva bullvaleeni (CH). Bullvaleenille tapahtuu helposti Cope-toisiintuminen ja esimerkiksi huoneenlämpötilassa sillä on 1 209 600 eri muotoa, jotka vaihtelevat keskenään huoneenlämpötilassa nopeudella 2 000 toisiintumista sekunnissa. Bullvaleenin fluksionaalisuuden vuoksi kaikkia sen hiiliatomeja ja vetyatomeja voidaan pitää keskenään kemiallisesti samankaltaisina ja sekä C- että H-NMR-spektroskopiamittaukset antavat spektrin, jossa on ainoastaan yksi piikki tietyllä kemiallisella siirtymällä.


title: Fluksionaalinen yhdiste

text: Monet siirtymämetallisen syklopentadieenikompleksit eli metalloseenit ovat fluksionaalisia ja syklopentadieeniligandit pyörivät nopeasti akselinsa ympäri. Jos ligandina on rengasrakenteinen dieeni tai muu polyeeni, ja metalli sitoutuu muutamiin, mutta ei kaikkiin ligandin hiiliatomiin, voi metalliatomi "hyppiä" ja vaihdella sitoutumispaikkoja ligandeissa. Huoneenlämpötilassa tämä fluksionaalinen käyttäytyminen on niin nopeaa, että kaikki ligandin atomit vaikuttavat NMR-spektrometrisissä mittauksissa samanlaisilta, mutta kylmemmissä lämpötiloissa erot ligandin metalliin sitoutuneiden atoimen ja sitoutumattomien atomien välillä näkyvät.


title: Fluksionaalinen yhdiste

text: Viisikoordinoituneissa muodoltaan VSEPR-teorian mukaisesti trigonaalisia pyramideja olevilla molekyyleillä kuten fosforipentafluoridi, fosforipentakloridi ja arseenipentafluoridi esiintyy fluoksionaalisuutta, jota kutsutaan Berryn pseudorotaatioksi. Energiatilaltaan alhaisin on trigonaalinen pyramidi, jossa kolme sidosta suuntautuu akvatoriaalisesti ja kaksi aksiaalisesti. Tämän muodon energiatila on kuitenkin lähellä muotoa, jonka molekyyligeometria on neliöpohjainen pyramidi. Tästä muodosta voivat kaksi aksiaalista atomia ja kaksi ekvatoriaalista atomia muuttaa paikkaansa aksiaalisesta ekvatoriaaliseksi ja päin vastoin.


title: Opetuksen järjestäjä

text: Opetuksen järjestäjä on Suomen koulujärjestelmässä yhteisö, jolla on opetuksen järjestämislupa. Koska kunta on velvollinen järjestämään perusopetusta alueensa oppivelvollisille, ovat kaikki Suomen kunnat peruskouluopetuksen järjestäjiä. Myös valtio, yksityinen yhteisö tai säätiö voi toimia perusopetuksen järjestäjänä. Yksityisen yhteisön tai säätiön tulee saada opetuksen järjestämislupa valtioneuvostolta.


title: Opetuksen järjestäjä

text: Opetuksen järjestäjällä on melko laaja päätösvalta hallitsemiensa koulujen asioihin. Kunnassa on tätä varten kouluasioista vastaava poliittisesti valittu toimielin, jonka nimi voi olla sivistyslautakunta, opetuslautakunta tai koululautakunta.


title: Opetuksen järjestäjä

text: Opetuksen järjestäjä on myös lukio-opetuksessa. Järjestämislupa anotaan tällöin opetus- ja kulttuuriministeriöltä. Lupa voidaan myöntää kunnalle, kuntayhtymälle, rekisteröidylle yhteisölle tai säätiölle. Lukiokoulutusta voidaan järjestää myös valtion oppilaitoksissa. Ammatillisen koulutuksen järjestäjänä voi olla kunta, kuntayhtymä, rekisteröity yhteisö tai säätiö tai valtion liikelaitos. Ammatillisen koulutuksen järjestämisluvan ja siihen sisältyvän koulutustehtävän antaa opetus- ja kulttuuriministeriö. Ammatillisen koulutuksen järjestämisluvissa määrätään esimerkiksi se, minkälaista koulutusta ja missä laajuudessa koulutuksen järjestäjä voi järjestää opetus- ja kulttuuritoimen rahoitusjärjestelmän puitteissa.


title: Hirssit

text: Hirssit ("Panicum") on heinäkasvien suku, jossa on noin 470 lajia yksi- ja monivuotisia heiniä. Niitä esiintyy maailmanlaajuisesti. Sukuun kuuluva hirssi eli viljahirssi on yksi maailman tärkeimmistä viljakasveista, mutta hirssi-nimitystä käytetään myös muutamista muihin heinäkasvisukuihin kuuluvista viljalajeista. Hirssejä voidaan viljellä myös yksivuotisina koristeheininä ja käyttää leikkokasvina.


title: Röllinurmikat

text: Röllinurmikat ("Eragrostis") on heinäkasvien suku, jossa on noin 250 lajia yksi- ja monivuotisia heiniä. Niitä esiintyy lähes maailmanlaajuisesti trooppisen ja lauhkean ilmaston alueilla. Ne kasvavat viljelymailla ja häirityillä paikoilla. Joitain röllinurmikoita kasvaa Suomessakin yksivuotisina satunnaiskasveina.


title: Röllinurmikat

text: Muutamia röllinurmikoiden lajeja viljellään yksivuotisina koristeheininä.


title: Brigitte Albrecht-Loretan

text: Brigitte Albrecht-Loretan (s. 6. lokakuuta 1970 Lax, Valais) on sveitsiläinen uransa jo päättänyt maastohiihtäjä ja olympiamitalisti. Hän on 175 senttimetriä pitkä ja painaa 64 kilogrammaa.


title: Brigitte Albrecht-Loretan

text: Albrecht-Loretan voitti olympiapronssia 4 × 5 kilometrin viestistä vuoden 2002 talviolympialaisista Salt Lake Citystä. Hänen kanssaan Sveitsin joukkueessa hiihtivät Andrea Huber, Laurence Rochat ja Natascia Leonardi Cortesi. Albrecht-Loretan osallistui neljiin talviolympialaisiin, joissa hänen paras henkilökohtainen sijoituksensa oli seitsemäs tila vuoden 1998 talviolympialaisten 30 kilometriltä Naganosta. MM-kilpailuihin Albrecht-Loretan osallistui viidesti vuosina 1993–2001 sijoittuen parhaimmillaan sijalle 11. vuoden 1999 MM-kilpailuiden 15 kilometrillä Ramsaussa.


title: Brigitte Albrecht-Loretan

text: Maastohiihdon maailmancupissa Albrecht-Loretan kilpaili vuosina 1991–2002. Hänen paras sijoituksensa oli neljäs tila, jonka hän saavutti tammikuussa 1997 Hakuban kymmenen kilometrin vapaan hiihtotavan kilpailusta.


title: Matthew Briggs

text: Matthew Anthony Briggs (s. 6. maaliskuuta 1991 Wandsworth) on englantilainen jalkapalloilija, pelipaikaltaan vasen laitapuolustaja. Hän pelaa Colchester Unitedissa lainalla Englannin mestaruussarjan Millwallista.


title: Matthew Briggs

text: Briggsistä tuli toukokuussa 2007 Valioliiga-historian nuorin pelaaja, kun hän debytoi kasvattajaseuransa Fulhamin paidassa vaihtomiehenä Middlesbroughia vastaan, 16 vuoden ja 65 päivän ikäisenä.


title: Matthew Briggs

text: Aikaisesta debyytistään huolimatta Briggs ei ikinä onnistunut vakiinnuttamaan paikkaa Fulhamissa, ja siirtyi kesällä 2014 Millwalliin.


title: Matthew Briggs

text: Briggs on edustanut Englantia useissa ikäkausimaajoukkueissa. A-maajoukkuetasolla hän voi halutessaan edustaa Englannin sijaan myös Guyanaa.


title: Restiokasvit

text: Restiokasvit (Restionaceae) on suurehko, pääasiassa eteläisen pallonpuoliskon kasviheimo koppisiemenisten Poales-lahkossa ja on siten sukua heinäkasveille.


title: Restiokasvit

text: Restiokasvit ovat toisinaan melko isokokoisia heinämäisiä tai saramaisia, juurakollisia ja vaihtelevassa määrässä kaljuja ruohoja. Lehdet ovat hyvin surkastuneet. Kukat ovat pieniä, yksineuvoisia (kasvi tavallisesti kaksikotinen), tavallisesti kehälehdellisiä ja sijaitsevat tähkylöistä koostuvassa kukinnossa. Hedekukissa on kolme hedettä. Emikukkien vartalo on lyhyt tai puuttuu ja luotti on haarainen.


title: Restiokasvit

text: Restiokasveja tavataan Afrikassa, Madagaskarissa, Hainanin saarella, Vietnamista Australiaan ulottuvalla alueella, Uudessa-Seelannissa ja Chilessä.


title: Restiokasvit

text: Restiokasvien heimossa on 61 sukua ja 535 lajia, jotka jakautuvat neljään alaheimoon. Heimon evoluutio lienee alkanut noin 71,2 miljoonaa vuotta sitten.


title: Restiokasvit

text: Alaheimon 11 tai 16 sukua ja 350 lajia kasvavat Saharan eteläpuolisessa Afrikassa ja Madagaskarissa. Siinä on kaksi tribusta.


title: Restiokasvit

text: Restioneae-tribuksessa on kolme tai kahdeksan sukua ja 300 lajia koko alaheimon levinneisyysalueella, erityisesti kuitenkin Kapmaassa. Suurimmat suvut ovat "Restio" (95 lajia), "Ischyrolepis" (48 lajia), "Elegia" (50 lajia) ja "Thamnochortus" (35 lajia).


title: Restiokasvit

text: Tribus Willdenowieae käsittää kahdeksan sukua ja 50 lajia, jotka kasvavat Kapmaassa. Eniten lajeja on suvussa "Anthochortus" (15 lajia).


title: Restiokasvit

text: Alaheimon kasveilla kukat ovat tavallisesti yksittäin ja kukkaperissä on esilehtiä; joskus kukat ovat kerääntyneet tähkylöiksi.


title: Restiokasvit

text: Alaheimo kasvaa Australiassa ja Uudessa-Seelannissa. Siinä on kolme sukua ja 31 lajia; 22 lajia kuuluu sukuun "Lepyrodia".


title: Restiokasvit

text: Kasvit ovat pienehköjä, enemmän tai vähemmän mätästäviä, joskus yksivuotisia. Lehtilapa on hyvin kehittynyt, liereä ja yksipintainen, joskus kielekkeellinen. Kukinto on vanallinen, mykerömäinen ja alalehdellinen tai tähkämäinen. Kukat ovat kaksineuvoisia ja kehättömiä. Heteitä on yksi tai kaksi ja yhdislehtinen sikiäin koostuu 1–45 emilehdestä. Vartaloita on useita. Hedelmä on avautuva tai avautumaton.


title: Restiokasvit

text: Alaheimoon kuuluu kolme sukua ja 35 lajia, ja se kasvaa Hainanissa, Indokiinassa ja Malaijien saaristosta Uuteen-Seelantiin ulottuvalla alueella sekä Etelä-Amerikan eteläosassa ("Gaimardia").


title: Restiokasvit

text: Alaheimossa on 28 sukua ja 117 lajia, jotka ovat levinneet Hainaniin, Vietnamista Australiaan ulottuvalle alueelle, Uuteen-Seelantiin ja yksi suku Chileen ("Apodasmia"). Runsaslajisin suku on 20-lajinen "Chordifex" (20).


title: Restiokasvit

text: Seuraavat suvut kuuluvat restiokasvien heimoon:


title: Duane Solomon

text: Duane Solomon (s. 28. joulukuuta 1984 Lompoc, Kalifornia) on yhdysvaltalainen keskimatkojen juoksija, joka kilpailee pääosin 800 metrillä. Solomon on 191 senttimetriä pitkä ja painaa 77 kilogrammaa. Hänen valmentajanaan toimii Johnny Gray.


title: Duane Solomon

text: Solomonin ennätys 800 metrillä on 1.42.82, jonka hän juoksi vuoden 2012 kesäolympialaisten finaalissa Lontoossa. Tuossa kilpailussa Solomon sijoittui neljänneksi. MM-kilpailuihin Solomon on osallistunut kahdesti, sijoittuen parhaimmillaan sijalle kuusi vuoden 2013 MM-kilpailuissa Moskovassa.


title: Duane Solomon

text: Solomon on juossut sivulajinsa 400 metriä parhaimmillaan aikaan 45.98 vuonna 2012 Los Angelesissa.


title: Nik Stauskas

text: Nikolas Tomas "Nik" Stauskas (s. 7. lokakuuta 1993 Mississauga, Ontario) on kanadalainen koripalloilija, joka edustaa NBA:ssa pelaavaa Portland Trail Blazersiä. Pelipaikaltaan 198 senttimetriä pitkä ja 93 kilogrammaa painava Stauskas on heittävä takamies. Hän on Sacramento Kingsin ensimmäisen kierroksen kahdeksas varaus vuodelta 2014.


title: Nik Stauskas

text: Stauskas edusti yliopistotasolla Michiganin yliopistoa, jossa hän pelasi vuodet 2012-2014. Sacramento Kings varasi hänet numerolla kahdeksan vuoden 2014 NBA:n varaustilaisuudessa. Heinäkuussa 2014 hän teki tulokassopimuksen Kingsin kanssa.


title: Nik Stauskas

text: Stauskas on Kingsin jälkeen edustanut Philadelphia 76ersiä kesästä 2015 joulukuuhun 2017, Brooklyn Netsiä kaudella 2017–2018 sekä Portland Trail Blazersiä kaudella 2018–2019.


title: Nik Stauskas

text: Stauskas on pelannut Kanadan nuorten maajoukkueissa. Vuonna 2009 hän oli mukana voittamassa alle 16-vuotiaiden kanssa Amerikan mestaruutta Argentiinassa. Stauskas on myös harjoitellut miesten maajoukkueen mukana.


title: Nik Stauskas

text: Stauskasilla on sukujuuria Liettuassa. Kolme hänen isovanhemmistaan asui siellä ennen toista maailmansotaa. Stauskas puhuu ja ymmärtää hiukan liettuaa ja hän on käynyt liettuankielistä koulua.


title: Risto Sarvas

text: Risto Olavi Sarvas (vuoteen 1926 Sundvall) () oli Metsäntutkimuslaitoksen professori, joka toimi tutkimuslaitoksen johtajana 1956–1962.


title: Risto Sarvas

text: Sarvaksen vanhemmat olivat kauppias Fredrik Wilhelm Sundvall ja Selma Eufrosyne Gustafsson. Hän valmistui metsänhoitajaksi 1931 ja työskenteli kolme vuotta avustavana metsänhoitajana Metsähallituksen palveluksessa, kunnes siirtyi tutkijaksi ja assistentiksi Helsingin yliopistoon. Vuosina 1935–1936 hän opiskeli saksalaisissa metsäkorkeakouluissa Eberswaldenissa ja Tharandtissa. Vuonna 1938 hän käynnisti eduskunnan erityisrahoituksella huonokuntoisia metsiä koskevan tutkimuksen, 1944 hän väitteli harsintahakkuiden vaikutuksista ja väitöksen jälkeen tutki muun muassa koivun luontaista uudistamista ja siemenpuuhakkuita männyn uudistamisessa. Vuonna 1945 hänestä tuli Metsäntutkimuslaitoksen assistentti, 1952 professori ja metsänhoidon tutkimusosaston päällikkö ja 1956 oman toimensa ohella tutkimuslaitoksen johtaja kuuden vuoden ajaksi. Tutkijaksi Sarvas palasi omasta tahdostaan. 1960-luvulla hän julkaisi laajoja kansainvälistä huomiota herättäneitä tutkimuksia männyn ja kuusen kukinnasta ja siemensadosta, samoin kuin merkittävän yli 500-sivuisen dendrologian käsikirjan "Havupuut" (1964). Metsäpuiden vuodenaikojen kiertoa koskevasta tutkimuksesta hän ehti julkaista ensimmäisen osan 1972. Sarvas toimi aktiivisesti alansa kansainvälisissä ja pohjoismaisissa asiantuntijaverkostoissa, mukaan lukien metsäntutkimusorganisaatioiden liitto IUFRO.


title: Risto Sarvas

text: Sarvaksen puoliso vuodesta 1939 oli Aira Helka Pietikäinen.


title: Pulpografia Britannica

text: Pulpografia Britannica. Brittiläisiä kioskidekkareita suomeksi 1944–1992 on Juri Nummelinin vuonna 2014 ilmestynyt tietokirja suomeksi ilmestyneestä brittiläisestä kioskikirjallisuudesta. Teoksen julkaisi Turbator.


title: Erilaisten oppijoiden liitto

text: Erilaisten oppijoiden liitto ry (ruotsiksi Förbundet för all inlärning) on järjestö, joka pyrkii tukemaan luku- ja kirjoitushäiriöisiä sekä laajemminkin erilaisia oppijoita. Se on perustettu vuonna 1994 ja rekisteröity 2001. Liitto on Suomen lukijärjestöjen kattojärjestö. Erilaisten oppijoiden liitto on European Dyslexia Association:n jäsen (EDA, eurooppalaisten lukijärjestöjen kattojärjestö).


title: Matheus Alves

text: Matheus Alves Leandro (s. 19. toukokuuta 1993 Cataguazes) on brasilialainen jalkapalloilija, joka edustaa Veikkausliigassa pelaavaa FC Lahtea lainalla Brasilian Série A:n Fluminensesta. Pelipaikaltaan oikeajalkainen Alves on hyökkääjä.


title: Matheus Alves

text: Alvesin kasvattajaseura on Fluminense. Vuodet 2013–2014 hän oli lainalla ranskalaisessa FC Istresissä. Ensimmäisellä kaudella eli kaudella 2013–2014 otteluita kertyi Ligue 2:ssa 18 ja maaleja kaksi. Seuraavalla kaudella Alves pelasi Nationaliin pudonneessa seurassa vain yhden ottelun, ennen kuin palasi takaisin kotimaahansa.


title: Matheus Alves

text: Helmikuussa 2015 Alves siirtyi Fluminensestä lainalle yhdessä MyPaa kaudella 2014 edustaneen Leandro Mottan kanssa Veikkausliigan FC Lahteen. Sopimus kattaa kauden 2015. Debyyttinsä Veikkausliigassa Alves teki huhtikuussa 2015 FC KTP:tä vastaan. Hän onnistui heti maalinteossa.


title: Raimo Salokangas (journalistiikan professori)

text: Raimo Matti Johannes Salokangas (s. 21. toukokuuta 1951 Ylihärmä) on Jyväskylän yliopiston journalistiikan emeritusprofessori. Hän kirjoitti ylioppilaaksi vuonna 1970, hänestä tuli filosofian lisensiaatti vuonna 1979, ja hän väitteli tohtoriksi vuonna 1982. Hän oli Turun yliopiston Suomen historian assistentti vuosina 1976–1988. Vuodesta 1992 hän on ollut dosentti. Hän piti jäähyväisluentonsa 11. joulukuuta 2014 ja jäi eläkkeelle vuoden 2015 alussa.


title: Artem Pryma

text: Artem Andrijovitš Pryma (; s. 30. toukokuuta 1987 Tšernihiv, Ukrainan SNT, Neuvostoliitto) on ukrainalainen ampumahiihtäjä.


title: Artem Pryma

text: Pryma debytoi ampumahiihdon maailmancupissa tammikuussa 2010 Ruhpoldingin sprintissä sijoittuen sijalle 41. Ensimmäiset maailmancupin pisteensä hän saavutti maaliskuussa 2011 sijoittuen Holmenkollenin sprintissä sijalle 15. Pryman paras sijoitus maailmancupin osakilpailussa on viides tila, jonka hän saavutti tammikuussa 2014 Ruhpoldingin sprintistä.


title: Artem Pryma

text: Pryma oli sekä vuoden 2014 talviolympialaisissa Sotšissa että Pyeongchangissa 2018 mukana kolmella henkilökohtaisella matkalla. Parhaimmillaan hän on sijoittunut 32:nneksi Sotšin sprintissä. Sekaviestissä hän oli Pyeongchangissa seitsemäs. MM-kilpailuissa Pryma on ollut mukana kuudesti vuosina 2011, 2012, 2013, 2015, 2016 ja 2017. Paras sijoitus on vuoden 2016 MM-kilpailuiden 22:s sija sprintissä. EM-kilpailuista Pryma on saavuttanut kaksi kultaa, kolme hopeaa ja yhden pronssin. Vuoden 2011 talviuniversiadeista Erzurumista Pryma saavutti kolme kultaa ja yhden hopean. Rulla-ampumahiihdon MM-kilpailuista hänellä on kolme hopeaa ja yksi pronssi.


title: Martti Kairinen

text: Martti Juhani Kairinen (s. 24. kesäkuuta 1947, Masku) on Turun yliopiston työoikeuden emeritusprofessori. Hän kirjoitti ylioppilaaksi vuonna 1966, hänestä tuli oikeustieteen kandidaatti vuonna 1971, ja hän väitteli tohtoriksi vuonna 1979. Vuodesta 1975 hän on ollut varatuomari. Hän oli Turun yliopiston assistentti vuosina 1972–1974, väliaikainen apulaisprofessori vuosina 1974–1980, työ- ja sosiaalioikeuden apulaisprofessori vuosina 1990–1998 ja työoikeuden professori vuosina 1998–2013.


title: Jamie Dwyer

text: Jamie Raymond Dwyer (s. 12. maaliskuuta 1979 Rockhampton, Queensland) on australialainen maahockeypelaaja ja olympiavoittaja. Hän edustaa Punjab Warriorsia ja Australian maahockeymaajoukkuetta. Dwyer on yksi kaikkien aikojen parhaista maahockeypelaajista, hänet on valittu maailman parhaaksi vuosina 2004, 2007, 2009, 2010 ja 2011.


title: Jamie Dwyer

text: Dwyer voitti Australian kanssa olympiakultaa vuoden 2004 kesäolympialaisista Ateenasta Dwyerin iskiessä voittomaalin finaalissa Alankomaita vastaan. Hänellä on myös kaksi olympiapronssia vuosilta 2008 ja 2012. MM-kilpailut Dwyer on voittanut kahdesti, vuosina 2010 ja 2014 ja hopeaa hänellä on vuosilta 2006 ja 2002. Champions Trophyn Dwyer on voittanut Australian kanssa peräti kuusi kertaa. Kansainyhteisön kisoistakin Dwyer on saavuttanut kolme kultamitalia vuosilta 2002, 2006 ja 2010. Australian maajoukkueessa hän debytoi jo vuonna 2001.


title: Jamie Dwyer

text: Dwyer on pelannut vuodesta 2012 intialaisessa Punjab Warriorsissa. Aiemmin hän on pelannut kotimaansa lisäksi myös Alankomaissa HC Bloemendaalin riveissä ja Espanjassa Royal Club de Polon riveissä. Kotimaastaan hänellä on neljä mestaruutta ja Alankomaista yksi mestaruus sekä Euroliigan voitto kaudelta 2008-2009.


title: Jamie Dwyer

text: Dwyer on joukkuetoverinsa, olympiavoittaja Mark Knowlesin lanko. Dwyer on 172 senttimetriä pitkä ja painaa 70 kilogrammaa.


title: ADHD-liitto

text: ADHD-liitto ry (ruotsiksi ADHD-förbundet rf) on vuonna 1989 nimellä Suomen MBD-liitto ry perustettu valtakunnallinen potilasjärjestö. Nykyinen nimi on ollut käytössä vuodesta 2003 lähtien.


title: ADHD-liitto

text: ADHD-liitto pyrkii tukemaan ADHD-oireisia henkilöitä sekä heidän läheisiään. Liiton toimintatapoja ovat ohjaus, tuki ja neuvonta sekä koulutus ja sopeutumisvalmennus. ADHD-liitto toimii ADHD-jäsenyhdistysten valtakunnallisena kattojärjestönä.


title: Anton von Alfthan

text: Anton Reinhold von Alfthan (5. tammikuuta 1858 Pietari – 25. joulukuuta 1925 Helsinki) oli suomalainen vapaaherra ja teollisuuden harjoittaja.


title: Anton von Alfthan

text: Von Alfthan vietti lapsuutensa Oulussa jossa hänen isänsä kenraali ja senaattori Georg von Alfthan oli maaherrana. Hän meni 12-vuotiaana Haminan kadettikouluun mutta siirtyi sieltä sitten aatelispojille tarkoitettuun Pietarin paashikouluun josta hänet komennettiin upseeriksi toiseen kaartin tykistöprikaatiin vähän ennen Venäjän-Turkin sodan puhkeamista 1877. Von Alfthan osallistui tähän sotaan ja hän kirjoitti kokemuksistaan muistelmateoksen "Från Jassy till Konstantinopel".


title: Anton von Alfthan

text: Von Alfthan oli sitten Suomen kenraalikuvernöörin kreivi Heidenin adjutanttina ja palveli sitten jonkin aikaa kenraalikuvernöörin kansliassa. Von Alfthan päätti kuitenkin siirtyä liike-elämään ja hän erosi hovineuvoksen arvoisena valtion palveluksesta. Hän perusti 1886 Ab Granit Oy nimisen kivialan yrityksen joka tuotti katu- ja rakennuskiviä omista kivilouhimoistaan. Von Alfthan perusti myös venetelakan Helsingin Valkosaareen. Hän oli itse innokas purjehtija, kuului Nyländska Jaktklubben-pursiseuraan ja omisti "Edit" ja "Endymion" nimiset purjeveneet.


title: Anton von Alfthan

text: Von Alfthan hankki 1890-luvun alussa Venäjältä Brest-Litovskin ja Minskin seudulta omistukseensa kaksi suurta maatilaa. Hän piti tiloja hallussaan vuoteen 1904 saakka ja toteutti tiloilla monia uudistuksia, perusti sahalaitoksen ja muodosti tilojen alueille uusia itsenäisiä maatiloja. Hän myi maatilat 1904 ja osti palatsirakennuksen Pietarin keskustasta. Vähän myöhemmin von Alfthan myi palatsin ja osti rahoilla Juantehtaan rautaruukin "Oy Taimen" konkurssipesältä.


title: Anton von Alfthan

text: Von Alfthan lopetti Juankosken masuunin ja ruukkiin liittyneen raudanjalostuksen. Hän teki englantilaisen puutavarayhtiö "Wintringham & Sonin" kanssa sopimuksen puutavaran hakkuista ja rakensi Juankoskelle Pikonniemeen höyrysahan joka valmistui 1905. Seuraavaksi valmistui 1907 puuhiomo jota laajennettiin 1909. Vuonna 1913 Juankoskella aloitettiin myös kartongin valmistus. Pääoman puute haittasi kuitenkin von Alfthanin liiketoimia ja hän myi Juankosken tehtaat ja suuret metsäalueet Kymiyhtiölle vuonna 1915.


title: Anton von Alfthan

text: Seuraavaksi von Alfthan hankki Pietarista Viipurin esikaupungista maa-alueen jonne hän rakennutti kärrynpyöriä valmistaneen tehtaan. Venäjän lokakuun vallankumouksen jälkeen tehdas kansallistettiin 1919. Leninin aloittamat NEP-talousuudistukset mahdollistivat sen että von Alfthan sai vuonna 1923 neuvostohallitukselta konsession jonka nojalla hän saattoi perustaa entiseen tehtaaseensa paperinjalostustehtaan joka käytti raaka-aineenaan pääosin Suomesta tuotua raakapaperia. Tämä paperinjalostustehdas Aga käynnistyi syyskuussa 1925 mutta lupaavan alun jälkeen tehtaalla sattui tuhoisa tulipalo 8. joulukuuta 1925. Samoihin aikoihin von Alfthanin oma terveys oli heikentynyt ja hän kuoli joulupäivänä 1925.


title: Anton von Alfthan

text: Von Alfthanin kuoltua tehdasta johti 1926–1929 hänen poikansa tohtori ja insinööri Bertil von Alfthan (1884–1963). Neuvostoviranomaiset alkoivat kiristää toimilupaehtoja vuodesta 1929 alkaen ja ulkomaisten yritysten toimilupajärjestelmä Neuvostoliitossa purettiin 1932–1938.